Perebutan jawatan Ketua Menteri selepas BN menang besar?

KUALA LUMPUR, 16 Rabiulakhir 1443H, Ahad – Ahli-ahli politik UMNO di Melaka dilaporkan heboh dengan tindakan mengangkat sumpah tergesa-gesa oleh Datuk Seri Sulaiman Md Ali sebagai Ketua Menteri pada jam 1 pagi, Ahad (21 November).

Difahamkan, keputusan itu dibuat selepas percubaan tidak dijangka oleh ADUN Tanjung Bidara yang baru dilantik, Datuk Seri Rauf Yusoh untuk menuntut jawatan Ketua Menteri.

Rauf, yang merupakan pengerusi UMNO negeri, dilaporkan tidak hadir dalam majlis angkat sumpah Sulaiman di hadapan Gabenor Tun Mohd Ali Rustam, tengah malam tadi.

Beliau difahamkan telah cuba melobi pemimpin atasan termasuk Perdana Menteri, Datuk Seri Ismail Sabri, Pesiden UMNO, Datuk Seri Ahmad Zahid Hamidi dan juga Datuk Seri Najib Razak yang merupakan penasihat BN.

Rauf ketika dihubungi berkata, terpulang kepada pihak berkenaan untuk menjelaskan mengapa beliau tidak hadir pada majlis angkat sumpah itu.

Bagaimanapun, beliau enggan mengulas sama ada beliau membuat permintaan saat akhir untuk jawatan Ketua Menteri, namun katanya, beliau tidak berniat untuk menjatuhkan kerajaan baharu.

“Mengapa saya perlu menjatuhkan kerajaan yang saya bantu tubuhkan? Saya akan tolong Sulaiman, dia kawan saya. Saya akan berikan sokongan padu saya kepadanya.

“Saya mahu mengelak situasi di mana terdapat dua harimau di atas bukit. Saya mahu melihat gabungan yang baik supaya boleh bekerjasama untuk membawa Melaka ke hadapan,” katanya seperti dilapor The Star.

Walaupun mengakui menyokong Sulaiman, Rauf menyatakan beliau akan bertemu ketua-ketua bahagian UMNO dan akan mengadakan sidang media hari ini.

Rauf berkata, beliau mahu memainkan peranan dalam kerajaan negeri dan terpulang kepada Ketua Menteri untuk memutuskan peranan yang sesuai untuknya.

“Mereka harus menunjukkan sedikit penghargaan dan berbincang dengan saya,” kata Rauf yang sebelum ini menjadi speaker DUN.

Ada kemungkinan Rauf, kini cuba memastikan Sulaiman tidak mengenepikannya daripada jawatan EXCO kerajaan negeri.

Rauf adalah tokoh utama dan kontroversi dalam peristiwa yang membawa kepada pembubaran DUN.

Beliau bergelut untuk menewaskan calon Perikatan Nasional, Datuk Mas Ermieyati Samsudin dengan hanya 364 undi, turun daripada majoriti 4,865 pada 2018.


Jika penjajah mudahnya tukar nama asal, kenapa kita tak boleh?

BANGI, 9 Safar 1442H, Ahad – Jika penjajah dengan mudahnya menukar nama asal kepada nama baharu, mengapa kita tidak boleh lakukan sebaliknya, kata Profesor di Institut Antarabangsa Pemikiran dan Ketamadun Islam (ISTAC) UIAM, Prof Datuk Dr Ahmad Murad Merican.

Beliau berkata, walaupun beberapa tempat sudah dikembalikan kepada nama asal, seperti Telok Intan dan Pelabuhan Klang, banyak lagi yang masih kekal dengan nama penjajah termasuk di Pulau Pinang dan Melaka.

Katanya, sentimen mengubah atau mengembalikan kepada nama asal mahupun yang bersifat setempat dalam mencerminkan naratif nasional, sudah lama wujud dalam kalangan masyarakat Malaysia.

“Mengapa harus kita mengekalkan nama George Town, Butterworth atau St Paul Hill dalam sebuah negara yang merdeka dan berdaulat?

“Selepas 63 tahun merdeka, kita masih gagal, daif dan alpa. Kita terpinga-pinga apabila ditanya mengenai Port Dickson,” katanya menulis di Berita Harian.

Prof Ahmad Murad percaya perkara ini berlaku kerana tiada kesedaran atau gerakan di Negeri Sembilan sendiri untuk mengembalikan Port Dickson kepada nama asalnya – Tanjong.

“Ada yang menyebutnya sebagai Tanjong Tin. Tempat itu adalah pelabuhan mengeksport bijih timah dari Lukut sejauh kira-kira tujuh kilometer, dihubungi oleh landasan kereta api.

“Pulau Pinang secara tidak sedar kita kaitkan dengan tahun 1786 – di mana dikatakan Francis Light memacak bendera Inggeris lalu menukar nama-nama tempatan – Tanjong Penaga dan Pulau Pinang,” katanya.

Beliau berkata, kini Tanjong Penaga dinamakan sebagai George Town, manakala Prince of Wales Island ditukar dengan Pulau Pinang.

“Namun, gejala penjajahan baharu ini dilihat pada nama Prince of Wales Island International School yang ditubuhkan di Balik Pulau tahun 2011. Penjajahan masih kekal,” katanya.

Sebelum ini, Pemuda Ikatan Muslimin Malaysia (ISMA) menuntut nama asal Bukit Melaka dikembalikan bagi mengganti nama diberi penjajah iaitu Bukit St Paul.

Menerusi ‘Kempen Kembalikan Nama Asal, Hapuskan Jejak Penjajah itu, Pemuda ISMA turut mendesak Tanjong Penaga dan Bagan Tuan Kechil diguna pakai semula menggantikan George Town serta Butterworth.


PRN Terengganu: Pembahagian kerusi PAS, Bersatu diputuskan dua hari lagi

KUALA LUMPUR, 14 Zulkaedah 1444H, Sabtu –  Pembahagian kerusi antara PAS dan Bersatu bagi Pilihan Raya Negeri (PRN) Terengganu akan diputuskan dua hari lagi, kata Naib Presiden PAS, Datuk Seri Dr Ahmad Samsuri Mokhtar.

Menteri Besar Terengganu itu berkata pihak terlibat masih dalam perbincangan berhubung pembahagian itu, namun PAS Terengganu bersedia memberi laluan kepada Bersatu untuk bertanding di beberapa kerusi.

“Insya-Allah akan ada kerusi bagi rakan Bersatu untuk bertanding di negeri Terengganu, namun setakat ini kita masih belum tamat lagi perbincangan kerusi.

“Insya-Allah, dalam dua hari lagi kita akan mengadakan perbincangan bersama kalangan pimpinan (kedua-dua parti) untuk penentuan kerusi yang ingin ditandingi,” katanya ketika ditemui pada sidang media Majlis Menandatangani Memorandum Persefahaman KMI Healthcare dan Perbadanan Kemajuan Ekonomi Negeri Perlis di sini, hari ini.

Dalam pada itu, beliau berkata pihaknya tiada masalah berhubung kesediaan Pengerusi Perikatan Nasional (PN), Tan Sri Muhyiddin Yassin untuk bekerjasama dengan bekas Perdana Menteri, Tun Dr Mahathir Mohamad dan menyifatkan hal itu sebagai satu nilai tambah buat PRN nanti.

“Apa yang penting adalah keinginan yang mahu dicapai oleh kami Perikatan, sama ada PAS, Bersatu dan Gerakan adalah untuk menggembleng sokongan sebanyak mungkin dalam kalangan rakyat bukan sahaja Melayu Islam bahkan daripada komuniti yang lain,” katanya.

Terengganu antara enam negeri yang akan mengadakan PRN tahun ini selain Selangor, Negeri Sembilan, Pulau Pinang, Kelantan dan Kedah.

Sementara itu mengenai isu penjualan tanah kerajaan negeri bernilai RM29.3 juta kepada sebuah pertubuhan bukan kerajaan (NGO), Ahmad Samsuri berkata penjualan itu adalah mengikut peraturan dan undang-undang sedia ada.

“Saya pun tidak faham kenapa perkara ini menjadi isu apabila proses yang dijalankan berhubung jual beli itu dibuat mengikut peraturan dan undang-undang sedia ada di negeri Terengganu,” katanya.

Sebelum ini tular isu penjualan tanah seluas 11,299 meter persegi berdekatan bangunan Badan Perhubungan PAS Terengganu bernilai RM29.3 juta didakwa dijual kepada Persatuan Isteri Wakil Rakyat dan Bekas Wakil Rakyat Terengganu (Khairunnisa) dengan bayaran premium RM500,000.

Dilaporkan, penjualan itu tidak disokong Majlis Bandaraya Kuala Terengganu dan bertentangan dengan harga premium yang sepatutnya dikenakan iaitu sebanyak RM5.87 juta, tetapi didakwa dikurangkan oleh kerajaan negeri kepada RM500,000 sahaja. -Bernama


Kezaliman tentera Jepun ragut zaman kanak-kanak

KUANTAN, 6 Muharram 1442H, Selasa – Kezaliman tentera Jepun menembak mati bapanya pada tahun 1942 meragut zaman kanak-kanak Choo Kim Sang yang terpaksa memikul tanggungjawab bersama menyara keluarga seawal usia tujuh tahun.

Choo, 85, berkata kematian bapanya, Choo Kim Meng pada usia 36 tahun akibat ditembak pada bahagian perut semasa dalam perjalanan pulang ke rumah selepas tamat bekerja, hanya diketahui mereka sekeluarga sehari selepas kejadian.

Mengimbas kisah sedih yang menimpa keluarganya lebih tujuh dekad, Choo yang kini menetap di Sungai Lembing di sini berkata wakil tentera Jepun datang ke rumah mereka di Galing untuk memaklumkan kepada ibunya Cheong Lian Moi, bahawa suaminya ‘sudah mati ditembak’.

“Emak diberitahu mayat ayah masih berada di tepi jalan dan minta supaya mayat itu diambil atau akan dibiarkan begitu saja. Kami hanya dimaklumkan ayah ditembak kerana melanggar arahan berkurung daripada pihak Jepun yang sedang marah ketika itu.

“Mengikut cerita rakan sekerja ayah, tentera Jepun sedang mencari siapa yang melaporkan tali barut Jepun kepada komunis kerana pada hari itu, ada tali barut yang ditembak bintang tiga (komunis),” katanya ketika ditemui Bernama.

Ketika kejadian, Choo berkata bapanya yang bekerja sebagai penjaga generator di bandar Kuantan berkeras mahu pulang ke rumah selepas tamat syif pada pukul 11 malam kerana bimbang dengan keselamatan keluarga tanpa lelaki dewasa di rumah.

Kehilangan mengejut suami menyebabkan ibunya yang baharu berusia 31 tahun ketika itu buntu memikirkan nasib empat cahaya mata yang masih kecil selain tidak mempunyai saudara-mara di Tanah Melayu kerana berhijrah dari Guangdong, China selepas berkahwin.

“Orang Jepun (yang memaklumkan kematian ayah) bertanya jumlah anak dan bila dijawab anak sulung berusia 14 tahun, mereka arahkan abang bekerja. Begitu mudah mereka bercakap sedangkan kami kehilangan tempat bergantung. Malah adik perempuan bongsu langsung tidak mengenali ayah kerana semasa itu usianya baharu enam bulan.

“Emak melakukan pelbagai kerja selepas itu… menjual kuih, membela babi dan menoreh getah. Seawal usia tujuh tahun saya sudah membantu emak menoreh dan berjalan memikul tong berisi susu getah sejauh dua kilometer setiap hari ke kilang untuk dijadikan getah sekerap,” katanya.

Choo yang mempunyai empat anak dan enam cucu menambah, kezaliman Jepun menyebabkan hanya dia dibenarkan ke bandar untuk membeli barangan keperluan, kerana golongan wanita khususnya yang muda dinasihatkan bersembunyi jika melihat tentera Jepun kerana takut diperkosa.

Malah, ibu sering mengingatkannya untuk tidak melawan dan tunduk hormat kepada tentera Jepun setiap kali bertemu, supaya tidak ditampar atau lebih bimbang akan diperlakukan lebih teruk jika menimbulkan kemarahan mereka.

“Paling takut jika ada lori Jepun masuk ke kampung kerana mencari pengintip komunis. Setiap kali lori datang, kami diarahkan duduk diam di rumah. Jika ditangkap, walaupun tanpa bukti akan dibawa untuk diseksa sehingga mengaku atau paling teruk dipancung,” katanya.

Jika ditanya kekesalannya daripada zaman itu, Choo secara berseloroh menjawab satu-satunya yang dikesalkan ialah tidak menyimpan wang Jepun yang dipanggil ‘duit pisang’ kerana mempunyai motif tanaman tersebut.

“Duit pisang mula hilang nilai apabila diberitahu tentera Jepun akan kalah. Jika saya menyimpannya, mungkin kini nilainya sudah tinggi dan itu akan menjadi satu-satunya perkara baik buat saya hasil daripada penjajahan Jepun di negara kita,” katanya. – Bernama


Netizen ‘serang’ Facebook LPT isu kerja selenggara jalan menjelang raya

BANGI, 27 Ramadan 1444H, Selasa – Berbaki beberapa hari lagi sebelum Ramadan berakhir dan tibanya Aidilfitri, orang ramai sudah mula melakukan perjalanan lebih awal untuk pulang ke kampung bagi mengelakkan kesesakan pada waktu puncak dijangka pada Rabu dan Khamis ini.

Bagaimanapun, pengguna lebuh raya yang menuju ke negeri Pantai Timur kecewa apabila terpaksa berdepan kesesakan trafik di Lebuhraya Kuala Lumpur-Karak (KLK) sejauh 11.6 kilometer.

Kesesakan dilaporkan berlaku hampir tiga hingga empat jam di Genting Sempah ekoran satu lorong sahaja dibuka kepada pengguna jalan raya.

Lebuhraya Pantai Timur (LPT) dalam kenyataan di Facebook turut mengesahkan perkara itu dan memaklumkan trafik sesak 11.6KM dari KM20.2 sehingga KM31.8 berikutan kerja-kerja penyelenggaraan.

Keadaan itu sekali gus mencetuskan kemarahan orang ramai sehingga menyebabkan laman Facebook LPT ‘diserang’ netizen yang tidak berpuas hati dengan tindakan Pengendali Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT1), ANIH Berhad melakukan kerja penyelenggaraan menjelang minggu cuti perayaan.

“Mohon pihak ANIH cerdik sikit. Ini bukan lagi minggu sesuai nak turap jalan, setahun ada 52 minggu apa yang awak buat? Patut minggu ini dah boleh buat apa-apa, lagi dah kena ‘clear’ jalan dah tahu musim perayaan,” tulis pemilik akaun, Mohd Azrin Abdul Rahim.

“Baru lepas tadi setelah tiga jam lebih sangkut kat situ, kenapalah tak buka laluan kontra. Menyusahkan rakyat betul,” tulis Khairul Amin.

Sementara itu, pemilik akaun, Dmr Abdullah Sani menggesa pihak ANIH Berhad menghentikan serta-merta kerja-kerja penyelenggaran buat sementara waktu demi memastikan kelancaran trafik di lebuh raya berkenaan.

“Sila dengar keluhan pengguna! Lain kali rancang jadual untuk penyelenggaraan dengan baik! Ini bukan untuk keselesaan dah macam ini. Kesian dah berapa ratus kenderaan rosak tepi jalan,” katanya.

“Tolonglah hentikan selenggara jalan serta-merta. Tak selenggara pun dah jem, apatah lagi kalau tutup satu lorong,” kata Mazatul Azmar.

Sebelum ini, ANIH Berhad menjangkakan aliran trafik akan meningkat sehingga lebih tiga juta kenderaan di kedua-dua lebuh raya itu berikutan cuti perayaan Aidilfitri yang bermula minggu ini.

Pengurus Besar Kanan ANIH Berhad, Radzimah Mohd Radzi berkata, pihaknya menjangkakan jumlah trafik ke Pantai Timur akan mengalami peningkatan bermula 19 April hingga 21 April manakala kesesakan lalu lintas menghala ke Kuala Lumpur dijangka bermula 24 April dan 30 April sehingga 1 Mei nanti.


PKP 3.0 diperketat dengan tambahan sekatan ke atas sektor ekonomi, sosial

KUALA LUMPUR, 9 Syawal 1442H, Jumaat – Sidang Khas Majlis Keselamatan Negara (MKN): Pengurusan COVID-19 hari ini memutuskan untuk mengetatkan lagi pelaksanaan Perintah Kawalan Pergerakan (PKP) 3.0 yang sedang berkuat kuasa dengan penambahan sekatan ke atas sektor ekonomi dan sosial.

Pejabat Perdana Menteri dalam kenyataan memaklumkan perincian mengenai sekatan tambahan itu akan diumumkan dalam sidang media Menteri Kanan (Kluster Keselamatan) Datuk Seri Ismail Sabri Yaakob esok.

“Sidang Khas Majlis Keselamatan Negara (MKN): Pengurusan COVID-19 pada petang ini yang dipengerusikan oleh Perdana Menteri, Tan Sri Muhyiddin Yassin telah membincangkan secara mendalam situasi semasa penularan jangkitan COVID-19.

“Mesyuarat meneliti pembentangan Kementerian Kesihatan Malaysia berhubung status terkini kes COVID-19 termasuk kadar kebolehjangkitan, kapasiti kesihatan setiap negeri dan cadangan tindakan bagi mengawal penularan jangkitan COVID-19,” demikian menurut kenyataan itu.

Pada 10 Mei lepas, Muhyiddin mengumumkan pelaksanaan PKP 3.0 di seluruh negara berkuat kuasa 12 Mei hingga 7 Jun sebagai usaha untuk membendung penularan wabak COVID-19 yang semakin meningkat.

Kenyataan itu memaklumkan, sidang khas berkenaan turut melibatkan kerajaan negeri bagi mengambil kira situasi semasa di negeri masing-masing serta pandangan mereka terhadap usaha untuk mengekang penularan COVID-19.

Menurut kenyataan itu, prosedur operasi standard (SOP) bagi PKP 3.0 telah diperketatkan termasuk larangan rentas negeri dan daerah serta sekatan bagi aktiviti sosial, sukan dan rekreasi serta persidangan dan mesyuarat secara bersemuka.

“Namun begitu, penularan dalam komuniti yang semakin meningkat dan kewujudan varian baharu yang lebih agresif dengan kadar kebolehjangkitan yang tinggi menyebabkan usaha untuk melandaikan lengkung jangkitan mengambil masa yang lebih panjang,” katanya lagi. – Bernama


UMNO mahu dominan, tak kompromi kerusi dimenangi PRU14

BANGI, 24 Safar 1443H, Jumaat – UMNO bertegas akan mempertahankan kerusi Parlimen dan Dewan Undangan Negeri (DUN) yang dimenangi dalam Pilihan Raya Umum ke-14 (PRU14) yang lalu.

Keputusan itu seperti yang diputuskan secara sebulat suara dalam mesyuarat Majlis Kerja Tertinggi (MKT) UMNO tahun lalu.

Presiden UMNO, Datuk Seri Dr Ahmad Zahid Hamidi berkata, parti itu tidak akan berkompromi terhadap mana-mana kerusi telah dimenangi dalam PRU14.

Katanya, ketetapan itu bukan hanya oleh MKT, tetapi ia lahir dari suara akar umbi yang mahu UMNO menjadi dominan semula selepas PRU15.

“Dominan bukan pula bermaksud angkuh, tetapi kewajipan mengembalikan UMNO sebagai sebuah parti yang menjadi teras kepada pentadbiran kerajaan.

“UMNO parti terbesar bangsa Melayu dan parti terbesar di negara ini, maka kemenangannya sangat signifikan dalam memastikan kestabilan yang kukuh.

“Dan pastinya UMNO sedia maklum akan ada parti lain bertanding di kawasan sama. Ini lumrah sebuah negara demokrasi,” katanya menerusi hantaran di Facebook hari ini.

Ahmad Zahid yang juga Ahli Parlimen Bagan mengingatkan untuk sesekali memperkecilkan kekuatan UMNO dan para akar umbinya bangkit.

“Rakyat telah mengerti antara kebenaran dan kepalsuan. Mereka melihat dengan jelas apa yang berlaku selepas PRU14.

“Pisang tidak berbuah dua kali. Cukup-cukup sudah apa yang terpaksa mereka lalui sejak 9 Mei 2018,” katanya.

Semalam, Pengerusi Perikatan Nasional (PN), Tan Sri Muhyiddin Yassin memaklumkan, PN akan membincangkan persiapan PRU15 termasuk pembahagian kerusi DUN dan Parlimen minggu depan tanpa UMNO.

Ia hanya melibatkan tiga parti iaitu Parti Pribumi Bersatu Malaysia (Bersatu), PAS dan Parti Gerakan Nasional (Gerakan) di samping komponen lain di Sabah serta Sarawak.

Katanya, keputusan tersebut dibuat selepas tiada petunjuk dan hala tuju jelas UMNO sama ada mahu terus bekerjasama atau sebaliknya.


Pesawat Sudan terhempas ragut sembilan nyawa

KHARTOUM, 6 Muharam 1445H, Isnin – Kira-kira sembilan termasuk empat anggota tentera terkorban apabila sebuah pesawat terhempas di Pelabuhan Sudan akibat masalah teknikal.

Tentera dalam kenyataan memaklumkan, seorang kanak-kanak perempuan terselamat dalam kejadian itu.

Pesawat Antonov dikatakan gagal berfungsi selepas berlepas sebelum terhempas.

Pelabuhan Sudan kini dijadikan lokasi pemindahan bagi ekspatriat, anggota misi diplomatik, dan beberapa warga Sudan yang melarikan diri dari negara Afrika Utara.

Negara itu bergolak sejak pertempuran meletus pada 15 April lalu antara angkatan tentera Sudan dan pesaingnya, kumpulan separa tentera Pasukan Sokongan Pantas (RSF).

Semalam, ketika peperangan memasuki hari ke-100, Kementerian Kesihatan menjelaskan kira-kira 1,136 orang telah terbunuh dalam keganasan tersebut.

Meskipun kumpulan pemantau lain yakin jumlah kematian mungkin jauh lebih tinggi berikutan lebih ramai angka korban tidak dilaporkan.

Sehingga kini, lebih 3 juta orang dianggarkan kehilangan tempat tinggal, termasuk 700,000 orang yang telah melarikan diri ke negara-negara jiran seperti Mesir, Chad dan Sudan Selatan. – Agensi


Kesiapsiagaan armada TLDM berada pada tahap terbaik: PTL

KUALA LUMPUR, 16 Ramadan 1442H, Rabu – Tentera Laut Diraja Malaysia (TLDM) memberi jaminan bahawa kesiapsiagaan armada TLDM sentiasa berada pada tahap terbaik sebagai sebuah kuasa maritim negara.

Panglima TLDM Laksamana Tan Sri Mohd Reza Mohd Sany berkata dalam usaha untuk ke arah itu, TLDM perlu dilengkapi dengan keupayaan angkatan yang kredibel.

Beliau berkata ia bukanlah perkara yang mudah untuk dicapai kerana sebahagian besar daripada kapal TLDM kini telah berusia lebih 30 tahun.

“Ini merupakan satu daripada cabaran yang perlu diberi perhatian serius,” katanya dalam teks ucapan Panglima TLDM yang dibacakan oleh Pengarah Kanan Perancangan dan Pembangunan Laksamana Pertama Fadhil Abdul Rahman di KD Sri Gombak, di sini.

Dalam pada itu, Mohd Reza berkata dalam tempoh COVID-19 melanda negara, penggunaan aset-aset TLDM turut meningkat melalui penglibatan TLDM dalam Operasi Benteng bagi mengekang kemasukan pendatang tanpa izin ke negara ini.

“Adalah wajar untuk TLDM bertindak dengan lebih bijak dan kreatif dalam menentukan kesiagaan aset sentiasa pada tahap terbaik walaupun berdepan dengan cabaran-cabaran itu (wabak COVID-19),” katanya. – Bernama


Seorang lagi positif COVID-19, gagal teruskan percutian ke Langkawi

BANGI, 11 Safar 1443H, Sabtu – Seorang penumpang dikesan positif COVID-19 berikutan saringan ke atas 2,326 individu di lapangan terbang melalui Projek Rintis Gelembung Pelancongan Langkawi, Kedah, hari ini.

Ketua Pengarah Kesihatan, Tan Sri Dr Noor Hisham Abdullah berkata, sehingga pukul 12 tengah hari, 2,507 individu telah menjalani ujian saringan dengan 2,326 individu dilakukan di lapangan terbang manakala 181 lagi di Jeti Kuala Perlis.

“Hasil daripada saringan yang dilakukan di tiga lapangan terbang, seorang disahkan positif melalui ujian RTK-Ag di Lapangan Terbang Antarabangsa Kuala Lumpur 2 (KLIA2).

“Kes positif ini didapati dalam kategori satu dan diberikan perintah Pengawasan dan Pemerhatian di Rumah (HSO) untuk menjalani kuarantin di rumah selama tempoh 10 hari,” katanya dalam satu kenyataan, hari ini.

Katanya, bagi jenis ujian yang dijalankan pula, seramai 2,481 individu melakukan ujian COVID-19 iaitu 2,468 RTK-Ag dan 13 RT-PCR manakala 26 individu lagi adalah kanak-kanak berumur enam tahun ke bawah yang dikecualikan.

Noor Hisham berkata, daripada 2,507 individu yang disaring tersebut, seramai 2,506 individu diluluskan untuk meneruskan perjalanan ke Langkawi iaitu 2,325 orang menerusi penerbangan dan 181 lagi melalui feri.

“Semua individu itu diminta terus mengamalkan tindakan kesihatan awam kendiri dalam apa keadaan sekalipun bagi menjaga keselamatan diri, keluarga, dan masyarakat sekeliling,” katanya.

Kelmarin, lima kes positif daripada 2,528 orang telah menjalani ujian RTK-Ag sebelum mereka berlepas ke Pulau Langkawi di pintu masuk udara dan laut.


Polis Sabah tembak mati lima anggota Abu Sayyaf

KOTA KINABALU, 6 Syawal 1442H, Selasa – Polis Sabah menembak mati lima anggota kumpulan pengganas Abu Sayyaf dalam operasi khas, yang dijalankan di sebuah kawasan setinggan di paya bakau berhampiran Taman Sri Arjuna, Beaufort pada jam 11.27 pagi semalam.

Pesuruhjaya Polis Sabah Datuk Hazani Ghazali berkata, salah seorang daripada suspek itu adalah ‘sub leader’ kumpulan pengganas itu dikenali sebagai Mabar Binda, yang dinamakan dalam senarai dikehendaki oleh kerajaan Filipina.

Beliau berkata, tiga lagi suspek dikenali sebagai Abhirsham Samsula@Samseed, Jurakhdam Binda, Alsimar Sukarno, manakala seorang lagi masih belum dikenal pasti namanya, dan semuanya dianggarkan berusia antara 20an hingga 40an.

“Dengan tumpasnya lima anggota kumpulan ini, polis yakin telah berjaya melumpuhkan satu sel Abu Sayyaf yang bersembunyi di Sabah, dan yang telah melakukan ba’iah dengan kumpulan militan Daesh.

“Polis juga mengesyaki masih lagi ada saki baki dan tali barut (kumpulan itu) yang bersembunyi di Malaysia khususnya di Sabah dan kita sedang menyiasat perkara ini,” katanya pada sidang media di Ibu Pejabat Polis Kontinjen Sabah, Kepayan di sini hari ini.

Hazani berkata, semua lima suspek yang ditembak mati itu adalah warga Filipina, dan dalam kejadian itu polis turut menemui serta merampas dua pucuk pistol jenis semi auto colt .45, 20 butir peluru hidup, dua kelongsong peluru dan tiga bilah parang.

Katanya, ketika kejadian, polis telah mengetuk pintu rumah di kawasan setinggan itu, bagaimanapun salah seorang suspek yang membuka pintu telah melepaskan tembakan, dan suspek lain bersenjatakan pistol serta parang keluar menyerang anggota polis, sebelum ditembak mati.

Beliau berkata, Mabar bersama tiga suspek kejadian itu sebelum ini berjaya melarikan diri dalam serbuan pada 8 Mei lepas di kawasan sama, sebelum polis berjaya menahan lapan anggota kumpulan Abu Sayyaf bersama 29 warganegara Filipina, yang tidak mempunyai sebarang dokumen pengenalan diri.

“Salah seorang daripada lapan anggota Abu Sayyaf yang ditahan pada 8 Mei itu adalah abang kepada suspek (Mabar),…polis percaya mereka kembali ke kawasan paya bakau itu untuk mendapatkan bekalan makanan, selain menjadi tempat persembunyian kerana ia terlindung daripada kawasan orang ramai,” katanya.

Hazani percaya, suspek terbabit telah berada di kawasan itu sejak November tahun lepas, dan beliau yakin terdapat orang yang bersimpati, yang memberi bantuan kepada mereka, justeru pihak polis sedang memantau serta menyiasat perkara tersebut.

“Polis percaya, antara faktor kawasan Pantai Barat dan pedalaman menjadi kawasan persembunyian anggota kumpulan pengganas ini kerana di kawasan ini ‘aman sedikit’, berbanding Pantai Timur yang mempunyai Esscom (Kawasan Keselamatan Khas Pantai Timur Sabah) dan sentiasa menjalankan operasi,” katanya.

Hazani berkata, penduduk di sekitar Beaufort tidak perlu rasa risau mahupun bimbang mengenai tahap keselamatan mereka, berikutan operasi dijalankan serta kejadian tersebut, kerana kawasan kejadian jauh daripada kawasan orang ramai.

Sehubungan itu, beliau berkata, semua pasukan keselamatan di Sabah diminta agar sentiasa berhati-hati dan berwaspada, mengenai sebarang kemungkinan tindak balas daripada kumpulan berkenaan, berikutan operasi yang dijalankan oleh pasukan keselamatan di negeri ini.

Katanya, sejak 2014 hingga tahun lepas, seramai 83 individu yang dipercayai terlibat dengan kumpulan pengganas Daesh, berjaya ditahan di Sabah, khususnya di kawasan Pantai Barat dan pedalaman.

Pada 8 Mei lepas, pasukan keselamatan berjaya menahan lapan anggota kumpulan Abu Sayyaf termasuk dua yang dinamakan dalam senarai orang dikehendaki kerajaan Filipina, dalam operasi pukul 3 pagi di kawasan paya bakau Taman Sri Arjuna, Beaufort yang mana polis turut menahan 29 lagi individu warga Filipina. -Bernama


PRN 6 negeri dijangka pada Mac atau Ogos

KUALA TERENGGANU, 21 Jamadilakhir 1444H, Sabtu – Pilihan Raya Negeri (PRN) Kelantan, Terengganu, Kedah, Selangor, Negeri Sembilan dan Pulau Pinang dijangka diadakan pada Mac atau Ogos depan.

Ketua Pengarah Pilihan Raya PAS Pusat, Datuk Seri Muhammad Sanusi Md Nor berkata, ada beberapa cadangan tarikh, tetapi perkara itu akan dirundingkan bersama gabungan parti dalam Perikatan Nasional (PN).

“Selepas diputuskan di peringkat parti (PAS) ia akan dibawa ke peringkat PN untuk diputuskan, itu baru muktamad, keputusan akhir belum ada lagi tetapi paling awal bulan Mac, paling lewat bulan Ogos,” katanya seperti dilapor BH.

Menteri Besar Kedah itu turut memaklumkan, waktu terakhir untuk enam negeri mengadakan PRN adalah pada Ogos.

Katanya, tempoh penggal Dewan Undangan Negeri (DUN) bagi Pulau Pinang akan diumumkan dengan sendirinya pada 1 Ogos memandangkan negeri itu paling lewat mengadakan sidang DUN selepas Pilihan Raya Umum Ke-14 (PRU-14).

“Bagi negeri lain seperti Kedah pada 3 Julai dan ada negeri lebih awal (DUN) iaitu akhir Jun.

“Jadi kesimpulan daripada enam negeri yang belum mengadakan PRU-15 peringkat negeri selepas PRU-14 akan diumumkan dengan sendirinya paling lewat bulan Ogos dan paling awal bulan Jun,” katanya.


Turkiye beri bayangan Finland jadi ahli NATO tanpa Sweden

ANKARA, 8 Rejab 1444H, Isnin – Presiden Turkiye, Recep Tayyip Erdogan memberi gambaran meluluskan permintaan Finland untuk menjadi ahli anggota Pertubuhan Perjanjian Atlantik Utara (NATO) tanpa penyertaan Sweden.

Ketika berucap di wilayah Bilecik, barat laut Turkiye, Erdogan berkata, kemungkinan Ankara akan bertindak balas secara berbeza dengan Finland sehingga menyebabkan Sweden terkejut.

Erdogan berkata, Turkiye telah menghantar senarai 120 pengganas kepada Sweden untuk diekstradisi sambil menambah negara Nordic itu mesti mengekstradisi semua kumpulan pengganas berkenaaan bagi membolehkan negaranya menyertai NATO.

Kenyataan tersebut merupakan pertama kali yang disuarakan Erdogan dengan menyatakan Ankara boleh menilai keanggotaan Finland dan Sweden menerusi pendekatan berbeza.

Sebelum ini, Turkiye telah menangguhkan pertemuan tiga hala dengan Sweden dan Finland mengenai tawaran NATO mereka.

Ia sepatutnya dijadualkan pada Februari berikutan pembakaran naskhah al-Quran di Sweden.

Mei tahun lalu, Sweden dan Finland mengemukakan permohonan rasmi untuk menyertai NATO.

Bagaimanapun Turkiye yang merupakan ahli NATO membantah dengan alasan sokongan kedua-dua negara itu terhadap pengganas Kurdish dan penentang politik.

Sebulan kemudian, Turki, Sweden dan Finland berjaya mencapai memorandum persefahaman (MoU) menjelang sidang kemuncak NATO yang diadakan di Madrid, Sepanyol.

Dalam MoU berkenaan, Erdogan bersetuju untuk menarik balik kuasa vetonya ke atas bidaan NATO oleh Finland dan Sweden.

Namun sebagai balasan, kedua-dua negara itu perlu berjanji untuk menyokong perjuangan Türkiye menentang keganasan dan menangani permintaan pengusiran atau ekstradisi yang belum selesai terhadap pengganas dengan cepat dan teliti.

Sehingga kini, Parlimen Turki belum meratifikasi kedua-dua permohonan negara itu untuk menjadi ahli NATO dengan alasan masih belum memenuhi permintaan Türkiye. – Agensi


Hina Nabi: PEMBELA serah memorandum bantahan di kedutaan India esok

BANGI, 9 Zulkaedah 1443H, Khamis – Atas dasar menegakkan agama Islam, Pertubuhan-Pertubuhan Pembela Islam (PEMBELA) bersama Gerakan Pembela Ummah dan Majlis Amal Islami Malaysia (MAIM) akan menyerahkan memorandum bantahan berhubung isu penghinaan terhadap Nabi Muhammad ﷺ di kedutaan India, esok.

Serahan memorandum dijangka berlangsung selepas solat Jumaat di kedutaan India di Malaysia, Wisma HRIR Lotus, Jalan Pahang.

Selepas itu akan diadakan himpunan bantahan di Masjid Jamiul Ehsan, Jalan Pahang, Taman Setapak Indah Jaya, Kuala Lumpur – juga selepas solat Jumaat.

Atas dasar itu, PEMBELA mengajak semua pertubuhan bukan kerajaan (NGO) dan orang ramai untuk bersama-sama menyertai serahan dan himpunan sebagai tanda solidariti.

Penyerahan memorandum dibuat susulan ucapan biadab dua ahli politik kanan BJP – parti pemerintah India – Nupur Sharma dan Navin Kumar Jindal terhadap Rasulullah ﷺ.

Kenyataan dua individu itu telah mencetuskan gelombang kemarahan yang meluas di Asia Barat, selain dikutuk hebat oleh pelbagai negara sehingga Kuwait memunggah keluar produk India dari rak jualannya.

Qatar juga menuntut permohonan maaf daripada kerajaan India berhubung kenyataan terbabit.

Jawatankuasa Parlimen Iraq dalam kenyataan pula menyebut, penghinaan anti-Islam mengundang kesan serius dan sekiranya tidak dikawal.

Kuwait, Qatar, Iran, Arab Saudi dan Pakistan adalah antara negara terawal mengemukakan bantahan rasmi terhadap kenyataan provokatif itu.

Timbul juga desakan dalam kalangan negara kaya di rantau Teluk Arab supaya memboikot produk keluaran India.


Ratusan penerbangan batal kerana mogok

BERLIN, 19 Syaaban 1443H, Selasa – Ratusan penerbangan di lapangan terbang utama Jerman pada Selasa dibatalkan kerana mogok oleh kakitangan keselamatan dalam pertikaian berterusan mengenai gaji.

Lapangan Terbang Frankfurt – hab tersibuk negara – hanya akan mengendalikan penumpang transit hari ini berikutan pusat pemeriksaan keselamatan untuk penumpang yang berlepas akan kekal ditutup sepanjang hari.

Menurut kenyataan pihak operator, hampir semua penerbangan dari Lapangan Terbang Hamburg dibatalkan kerana mogok sehari.

Gangguan besar dan pembatalan penerbangan juga dijangka berlaku di lapangan terbang Berlin, Bremen, Cologne/Bonn, Dusseldorf, Hannover dan Stuttgart.

Susulan itu, penumpang diminta menghubungi syarikat penerbangan atau operator pelancongan mereka sebelum bertolak ke lapangan terbang untuk mengetahui status semasa penerbangan.

Kesatuan sekerja Verdi – yang mewakili sekitar 25,000 kakitangan keselamatan – menuntut kenaikan gaji setiap jam dan penambahbaikan lain dalam syarat bekerja.

Rundingan gaji terbaharu antara kesatuan dan Persatuan Syarikat Keselamatan Penerbangan Persekutuan (BDLS) telah diadakan di Berlin minggu lalu tetapi berakhir tanpa kata putus.

Satu lagi pusingan rundingan dijangka berlangsung di Frankfurt pada Khamis ini. – Agensi


Teks penuh ucapan dasar Amir ISMA sempena Mesyuarat Agung Perwakilan kali Ke-17

السلام عليكم ورحمة الله وبركاته
الحمد لله رب العالمين، والصلاة والسلام على أشرف الانبياء والمرسلين وعلى أله وصحبه أجمعين، أما بعد.

قال الله تعالى في القران الكريم:
يَا أَيُّهَا الَّذِينَ آمَنُوا اصْبِرُوا وَصَابِرُوا وَرَابِطُوا وَاتَّقُوا اللَّهَ لَعَلَّكُمْ تُفْلِحُونَ.

Maksudnya: “Wahai orang-orang yang beriman, bersabarlah kamu (menghadapi kesukaran dalam mengerjakan kebajikan), dan kuatkanlah kesabaran kamu (di medan perjuangan lebih daripada kesabaran musuh), dan bersedialah (dengan kekuatan pertahanan) serta bertakwalah kamu kepada Allah supaya, kamu berjaya mencapai kemenangan.” (Surah Ali ‘Imran: 200)

• Dua tahun yang lalu, sewaktu kita mengadakan perhimpunan Mesyuarat Agung Tahunan Kali Ke-16, saya telah menggariskan langkah-langkah yang perlu kita lakukan untuk menempuhi era baharu di bawah tema:

“Pelayaran Baharu Bahtera ISMA:
Menebus Kedaulatan, Menjulang Peradaban”.

• Kita telah memperincikan segenap segi yang akan membentuk susuk baharu Harakah ISMA sebagai persiapan yang perlu dilengkapi untuk tujuan itu.

• Dua tahun telah berlalu, hasil kerja keras yang dilakukan oleh kita semua, alhamdulillah, kini ISMA bersedia untuk mengibarkan layar dan mengangkat sauh, memulakan pelayaran baharu dakwah bagi mengharungi 100 tahun kedua dakwah dengan realiti baharu yang lebih mencabar.

• Untuk itu mari kita rakamkan janji setia kita, kita julang panji-panji perjuangan dan kita tulis di atasnya dengan tinta daripada emas tema keramat:

Melangkaui Keterbatasan, Menggenggam Masa Hadapan

• Hakikatnya kerja-kerja menyediakan Harakah dengan segala persiapan baharu yang diperlukan, telah bermula lebih awal dari itu. Kita telah membentuk satu pasukan khusus berbincang tentang hala tuju, sehingga terbentuk sebuah rangka tindakan (blueprint) projek seratus tahun yang kita namakan ‘Order Baru Islam 2121’ (OBI 2121).

• Kemudian kita kembangkan lagi tasawur dengan membentuk 10 pasukan pemikir yang masing-masing menyediakan rangka tindakan dalam bidang strategik yang mereka wakili.

• Seiring dengan itu, satu kertas putih ‘Tajdid Falsafah Peradaban Islam’ juga telah disiapkan. Idea besar yang kita kembangkan ini adalah berasaskan epistemologi ilmu yang kita bangunkan sendiri.

• Setelah perbincangan sampai kepada kematangannya, siri-siri wacana diadakan untuk menghasilkan 20 Objektif Strategik (20 OS), yang memberikan gambaran susuk masa hadapan dakwah ISMA untuk tempoh 20 tahun mendatang.

• Daripada 20 OS ini terhasillah satu gagasan yang kita namakan Gagasan Malaysia Unggul 2040 (MU2040). Satu gagasan yang lengkap dengan langkah-langkah strategik (LS), yang kemudiannya akan diterjemah kepada inisiatif, program dan projek (IPP).

Akhirnya, satu peta jalan yang jelas bagi mengatur peringkat-peringkat perlaksanaan seluruh gerak kerja ISMA untuk 20 tahun akan datang pula dihasilkan.

• Kini, kita telah berada di penghujung proses. Hari ini adalah hari yang cukup bersejarah buat ISMA. ISMA bakal muncul dengan susuk baharu sebagai sebuah Harakah Islamiah yang unggul, sebuah bahtera besar yang tersergam gagah sedang bersedia mengharungi gelombang fasa baharu perjuangan yang lebih mencabar, yang kita namakan ‘miawiyyah’ (100 tahun) yang kedua.

• Secara ringkas, fasa baharu ini akan bergerak mengikut rancangan yang amat jelas. Jelas pada permulaan, jelas di pertengahan dan jelas juga destinasi akhir yang hendak dituju.

• ISMA akan merealisasikan agenda tajdidnya hanya menerusi dua perancangan:

1. Order Baru Islam 2121 (OBI2121): gagasan 100 tahun yang melangkaui batas usia dan sempadan geografi.

2. Malaysia Unggul 2040 (MU2040): merupakan fasa pertama bermatlamat membangunkan Malaysia menjadi sebuah negara unggul yang memiliki kuasa nasional yang bertaraf dunia dan akan menjadi tapak peradaban Order Baru Islam.

CIRI-CIRI PRINSIP GAGASAN BAHARU ISMA (OBI2121 & MU2040):

• Sebagai sebuah gagasan tajdid yang agung, yang berpaksi kukuh kepada thawabit dan terbang bebas meneroka pembaharuan, saya akan perjelaskannya berdasarkan ciri-ciri prinsip seperti berikut:

1. Rabbani

• Gagasan ini membawa idea Islam yang tulen, suci lagi murni sebagaimana yang dibawa oleh malaikat Jibril AS kepada Nabi Muhammad SAW, tanpa tokok tambah atau terkurang. Saya punyai sejarah tersendiri dalam memahami ciri ini, lalu saya ulang-ulangkannya dalam hampir setiap kali ucapan dasar.

2. Istisyraf mustaqbal (mengunjur masa hadapan)

• Perancangan ini digagaskan berdasarkan bacaan senario masa hadapan yang dibuat secara sistematik, saintifik dan ilmiah bagi membolehkan kita merancang ke arah menyediakan Harakah dengan segala persiapan yang diperlukan pada masa akan datang yang dijangkakan. Ia berbeza dengan cara lazim yang dipakai oleh kebanyakan gerakan sebelum ini yang setiap hari bergelumang dengan pelbagai konflik semasa dan tidak bersedia pada waktu yang memerlukan.

3. Minda menang dan pelan bersifat intervensi (bagi mencapai masa hadapan yang diinginkan)

• Kajian masa hadapan yang memberikan kepada kita gambaran tentang senario-senario yang bakal berlaku membolehkan kita membuat rangka strategi yang berbentuk pelan intervensi untuk mengubah perjalanan dunia ke arah matlamat yang kita kehendaki. Ini menjadikan Harakah benar-benar berada di kancah permainan dan melakukan perubahan yang sebenar. Tentulah langkah ini memerlukan satu generasi yang memiliki stamina yang tinggi, minda menang dan motivasi melangkaui keterbatasan (beyond limitations).

4. Syumul

• Perancangan gagasan ini yang menyeluruh merangkumi semua 10 bidang strategi yang akan menjadi pemangkin Malaysia mencapai kuasa nasional yang diharapkan. Perancangan yang diasaskan di atas falsafah peradaban Islam yang ditajdidkan, dengan pembentukan binaan tasawur baharu yang lengkap terperinci dengan prototaip sistem yang tersendiri di setiap bidang. Sebahagian dari ciri kesyumulan perancangan ini, ISMA tidak memberatkan satu sudut kuasa melebihi sudut yang lain atau mentafsirnya hanya secara lazim.

5. Tajdid peradaban

• Gagasan ini merupakan perancangan yang tersendiri (asolah) dan bukan cedokan atau ambilan dari falsafah peradaban asing. Prinsip pemisahan sistem kehidupan secara mutlak (mufasolah) dan perubahan sistem secara total (inqilab) tidak dapat dilakukan jika usaha-usaha islah dan taghyir dibuat bersumberkan peradaban asing sama ada dari (Timur atau Barat). Kefahaman-kefahaman daripada acuan sendiri juga tidak akan berlaku jika masih terpenjara dalam kerangka tersebut.

• Oleh itu, tajdid falsafah peradaban perlu dilakukan dan perancangan kepada gagasan ini bersih dari bersifat cedokan dan tempelan kepada peradaban yang asing. Tetapi ia adalah satu struktur yang lengkap bermula dari tajdid falsafah yang menerbitkan tasawur. dan tasawur membentuk sistem, kemudiannya sistem diterjamah kepada dasar dan polisi, dan seterusnya tadbir urus (governance) yang baik.

6. Global

• Perancangan gagasan ini tidak akan hidup dalam ekosistem yang menentangnya. Oleh itu, ekosistem baharu perlu diwujudkan. Ia harus bermula dengan idea wataniah Islamiyah. Negara Islam perlu dibebaskan dari suasana kerajaan berasaskan proksi kepada kuasa asing yakni al-‘amalah yang menjadikan ia tidak merdeka dari segi dasar dan polisi polisinya terikat dengan kepentingan kuasa asing.

• Selagi mana negara-negara Islam berada dalam situasi al-‘amalah ini, kerjasama antara negara-negara Islam tidak akan dapat dilakukan. Kecuali setelah wala’ dan intima’ kepada kepentingan dan kuasa asing dapat dihapuskan, barulah kerjasama antara negara-negara Islam dapat diwujudkan. Dan gagasan OBI2121 menemui jalan menuju kejayaan, sekali gus akan membantu pencapaian objektif MU2040.

7. Inqilab (perubahan sistem secara total)

• Fasa baharu ini akan memberi tumpuan kepada pembangunan model dan sistem, bukan sekadar membangun kesedaran semata-mata. 100 tahun pertama gerakan Islam telah berakhir dengan hanya menyentuh perkara-perkara umum.

• Kita tidak boleh meneruskan dakwah yang umum selamanya, sebaliknya kita perlu bergerak ke arah penyediaan alternatif dan model dalam bentuk sistem, dasar dan amalan pengurusan yang betul.

• Kita perlu faham pada hakikatnya selagi sistem tidak diubah, selagi itu rejim lama akan kekal berkuasa. Perubahan rejim akan berlaku selari dengan perubahan dan pembaharuan sistem. Kerana sistem yang sedia ada itulah yang memberi keabsahan dan nafas kepada rejim lama. Inilah rahsia besar kenapa kaum kafir Quraisy menolak dakwah Rasulullah SAW kerana perubahan-perubahan akidah, sistem dan peradaban akan menghapuskan penguasaan mereka. Demikian juga sebab kenapa pembesar kaum menentang dakwah rasul-rasul terdahulu.

8. Berfasa (marhaliah) dan mempunyai peta jalan (roadmap)

• Marhaliah bukan perkataan yang asing lagi dalam kamus dakwah. Sebagaimana yang kita maklum, ia bermaksud bergerak dari satu fasa ke fasa yang seterusnya. Dalam konteks perancangan kita, OBI dibahagikan kepada lima fasa. MU2040 adalah fasa pertama.

• Dalam tempoh selama 20 tahun pertama ini juga segala langkah strategi yang kita tetapkan, kita laksanakan berdasarkan peta jalan (roadmap) tertentu yang akan menjadi ukuran dan pemandu arah kepada perjalanan kita yang jauh. Setiap fasa akan bersambung ke fasa yang seterusnya, berkembang secara sistematik fasa demi fasa sehingga lengkap terbina sebuah peradaban baharu yang diimpikan.

9. Lengkap terperinci: Objektif Strategik (OS) – Langkah Strategik (LS) – Inisiatif, Projek & Produk (IPP)

• Sekali lagi saya tekankan bahawa perancangan ini bukanlah hanya idea-idea yang dikutip dari pembacaan kepada pengalaman generasi terdahulu yang umum sifatnya dan tidak jelas kesudahannya.

• MU2040 khususnya adalah satu perancangan strategi yang lengkap yang memperlihatkan susuk akhir kepada matlamat fasa pertama kita. Ia merupakan pelan terperinci di mana setiap kita akan memainkan peranan dan fungsi secara spesifik mengikut peta jalan (roadmap) yang telah ditetapkan. Setiap inisiatif, program dan projek mestilah bersambung dengan langkah strategik tertentu. Manakala melalui langkah strategik, kita merealisasikan objektif strategik yang telah kita tetapkan. Apa yang membanggakan kita ialah kejayaan kita mengadaptasi berbagai bentuk inovasi dalam metodologi pembikinan gagasan dan perancangan kita yang tersendiri ini.

10. Realistik

• Gagasan ini dibangunkan berasaskan fakta dan kajian. Bukan sekadar suatu angan-angan (ambition). Dari awal kita merangka strategi baharu ini, kita berpandukan kepada data dan metodologi ilmu yang jelas. Jika tidak kerana sifatnya yang berpijak kepada kenyataan dan fakta, rancangan ini akan dianggap sebagai khayalan kerana jauh jangkauannya.

• Setiap Langkah Strategik (LS) dikenal pasti semaksima mungkin berasaskan kepada data dan kajian. Ia bukan semata-mata idea ataupun mimpi tetapi merupakan satu perkara yang jelas, spesifik (tertentu), dan boleh diukur yang menjadi faktor intervensi bagi mengisi jurang yang akan merubah masa hadapan ke arah yang kita inginkan. Ia merupakan kombinasi kukuh antara elemen idea, ilham atau hidayah Rabbani dengan fakta dan kenyataan.

11. Melangkaui Keterbatasan

• Ciri realistik tidak menjadikan rancangan ini terbatas atau terperangkap dalam limitasi manusiawi. Kerana ia juga adalah ilham atau hidayah petunjuk daripada wahyu Allah. Ciri rabbaninya menjadikan ia bersifat ideal dan optimistik. Percaya kepada janji Allah yang pasti, Ilmu yang meliputi segala sesuatu, kudratNya yang tidak dikalahkan, rahmatNya yang luas tanpa batasan membuatkan kita berfikir di luar keterbatasan setiap individu kita.

• Ia adalah rumusan akal yang merdeka, aspirasi (tumuhat) yang bebas terbang seperti burung-burung sebagaimana yang diungkapkan di dalam Al-Quran sebagai ‘ma yumsikuhunna illar-Rahman’ (tiada yang menggenggamnya kecuali Ar-Rahman). “Beyond limitations”. Idea Rabbani ini, Insya-Allah akan kekal hidup diwarisi oleh generasi ke generasi sehingga ke 100 tahun yang seterusnya.

12. Iltizam dengan thawabit dan anjal dengan mutaghayyirat

• Antara ciri yang menjadikan ISMA sentiasa relevan dan berkembang mengikut perkembangan masa ialah ciri manhajnya yang sentiasa seimbang. Ia tidak rigid dalam semua perkara atau cair dalam semua perkara. Ciri ini jelas kelihatan dalam pembikinan wawasan OBI2121 atau gagasan MU2040.

• Kelihatan dengan jelas keaslian idea, sumber fikrah dan ciri-ciri mufasolah, inqilab dan syumul dalam masa yang sama tidak rigid dalam menggariskan strategi dan pendekatan dalam melakukan perubahan kepada saranan-saranan yang diwarisi dari generasi terdahulu sahaja. Terbuka untuk mengadaptasi apa jua ilmu dan penemuan baru. Bahkan gagasan ini mencadangkan metodologi (kaedah) baru hampir pada keseluruhan peringkat pembikinan dan perlaksanaan strategi.

• Demikian corak kerja baharu ISMA di masa hadapan yang sistematik, inovatif, berpandukan hidayah, mementingkan ilmu, profesional dan sentiasa berkembang. Struktur baharu yang dinamik dan semangat yang sentiasa baharu (mutajjid) di luar batasan limitasi.

• Sebagai sebahagian daripada pembaharuan tersebut, hari ini kita akan melakukan perubahan terakhir kepada struktur, pertukaran portfolio dan pelantikan kepimpinan baharu di semua peringkat.

NEGARA MAJU ACUAN SENDIRI

• Aktivisme ISMA sebagai sebuah Harakah akan datang, bukan lagi tertumpu kepada putaran rutin dakwah dan tarbiah semata-mata, sebaliknya akan menjadi nadi penggerak utama dalam pembangunan masyarakat dan negara.

• Kita akan menterjemahkan idea perubahan Islam kepada gagasan pembangunan yang akan menjadikan Malaysia sebuah negara unggul yang kuat, maju dan berdaulat.

• Sebuah negara yang memiliki masyarakat yang berpendidikan tinggi, berkemahiran, berakhlak dan berperadaban serta sikap kelas pertama. Justeru, mendidik dan membangunkan masyarakat, khususnya bangsa Melayu dan Bumiputera akan terus menjadi tumpuan utama dakwah ISMA.

• Gagasan pembaharuan yang menganjurkan penglibatan yang aktif dalam pembangunan ekonomi umat dan negara. ISMA akan mempromosikan idea baharu sebagai alternatif kepada rancangan sedia ada yang akan memecah monopoli bangsa asing, dari terus meminggir umat serta majoriti rakyat dari arus perdana pembangunan ekonomi negara. Ekonomi yang berteraskan ummah ini seterusnya akan meletakkan negara menyaingi kekuatan ekonomi negara-negara serantau dan juga antarabangsa.

• Kita berhasrat mengubah sistem pendidikan untuk menjadi wadah pembangunan untuk semua rakyat Malaysia, merombak sistem sedia ada yang telah menjadi sebab kepada terpinggirnya majoriti orang Melayu dan rakyat daripada terlibat dalam arus perdana pembangunan negara, dan telah secara terus menerus menjamin kesinambungan monopoli golongan ‘anglophile’ dari generasi ke generasi.

• Sistem pendidikan kita selama ini memberi ruang kepada thaqafah sekular, dan menjadikan mereka yang menguasai bahasa dan budaya asing sebagai cemerlang, manakala mereka yang tidak menguasainya menjadi ketinggalan. Begitulah semenjak dari awal merdeka, orang Melayu terus ketinggalan dan menjadi mangsa kepada sistem pendidikan negara yang dicorak mengikut thaqafah dan budaya asing ini.

• Oleh itu, sistem dan orientasi pendidikan perlu diubah. Thaqafah dan ilmu perlu dimelayukan. Bangsa ini tidak perlu lagi menguasai bahasa Inggeris dan mengamalkan cara hidup Inggeris untuk menguasai berbagai bidang ilmu pengetahuan. Dengan itu, majoriti orang Melayu boleh menjawat jawatan penting dalam sektor awam dan juga swasta, dan terlibat dalam arus perdana pembangunan negara.

• Mafhum ilmu dan sains juga memainkan peranan penting dalam arus perdana perubahan. Kerana itu ia perlu disemak dan dikaji semula. Takrif sains kepada ilmu yang berasaskan kajian empirikal semata-mata juga telah memberi kesan yang membunuh thaqafah setempat yang menjadikan wahyu sebagai sumber ilmu dan thaqafah.

• Negara yang dibangunkan di atas dasar keilmuan yang sekular itu telah menafikan hak keilmuan yang sebenar untuk mewarnai pembangunan negara. Justeru suatu tajdid perlu dilakukan dalam definisi ilmu pengetahuan. Satu reformasi ilmu dan thaqafah yang bersifat bersepadu yang menggabungkan wahyu dan juga empirikal, dengan menegaskan bahawa kedua-duanya juga adalah sains. Dengan itu, ia akan memberi ruang kepada masyarakat tempatan untuk menjadi ahli ilmu dan mengambil bahagian dalam pembangunan negara.

• Adalah menjadi tanggungjawab ISMA untuk mempertahankan naratif peradaban Melayu dalam pembangunan negara. Mempertegas Etos (sifat dan ciri bangsa) sebagai satu bahagian penting daripada kuasa nasional. Selama lebih 60 tahun, kita telah mengadaptasi acuan barat dan akibatnya kita telah gagal. Oleh kerana itu, kita perlu bangun semula dengan naratif peradaban kita sendiri.

• Perbandaran adalah lambang kemajuan ekonomi sesebuah negara. Namun pembangunan bandar kita tidak mengikut acuan kita dan tidak menjurus kepada pembangunan ekonomi bangsa dan umat kita. Ia adalah penerusan kepada penguasaan bangsa asing terhadap ekonomi negara kita.

• Tidak ada identiti Islam mahupun Melayu yang didaulatkan, bahkan telah menjadi seolah-olah seperti bandar di negara barat, China atau India. Bukan sahaja sumber dan pengupayaan tidak dimiliki oleh bangsa kita, bahkan manfaatnya pun turut dimonopoli oleh bangsa asing.

• Apa maknanya merdeka dan apa ertinya kemajuan kepada bangsa Melayu dan Bumiputra? Hampir tidak ada apa-apa, bahkan pemilikan tanah dan ekuiti pun terlepas ke tangan asing.

• Kita tidak boleh membenarkan penerusan penjajahan melalui perbandaran ala kolonial ini terus berlanjutan. Pembangunan sebenar hendaklah membawa identiti kita dan demi kemajuan dan manfaat bangsa kita. Agenda pembandaran Islam adalah sebahagian dari idea pembangunan mengikut gagasan MU2040.

• Kerajaan boneka dan menjadi proksi kuasa asing (al-‘amalah) telah menjadikan bangsa kita bangsa yang tercicir manakala negara kita ketinggalan dan mundur dalam pelbagai segi. 60 tahun merdeka tidak membawa apa-apa kejayaan yang bermakna kepada bangsa kita. Kita mungkin senang sedikit, terlibat sedikit dalam perniagaan tetapi identiti dan masa depan kita telah menjadi hancur lebur dan kita tidak akan mampu menyaingi bangsa lain sampai bila-bila.

• Status negara kita tidak berubah. Kesetiaan kita kepada penjajah tidak juga menjadikan kita negara maju. Kita kekal dengan status negara ketiga, pengeksport komoditi, pengguna produk dan teknologi, serta bergantung kepada belas ihsan orang lain dari sudut keselamatan dan pertahanan.

• Status ini harus berubah. Adalah tidak masuk akal andainya kita masih leka, sedangkan negara-negara lain jelas akan mendahului kita. Mereka memiliki pelan pembangunan kuasa nasional yang jelas untuk mengambil posisi masing-masing menjelang 20-30 tahun ke hadapan sedangkan kita tidak mempersiapkan apa-apa. Kita masih kelam-kabut dan berputar-putar tidak tahu hendak ke mana.

• MU2040 memberi jawapan dan harapan kepada persoalan besar tentang masa hadapan Malaysia sebagai sebuah kuasa nasional yang unggul maju, kuat dan berdaulat.

• Melalui MU2040, kita berhasrat antara lain membangun penguasaan di bidang pengupayaan sumber-sumber dengan menjadikan negara ini sebuah negara industri yang dipandu oleh industri pertahanan, mengungguli bidang sains dan teknologi maklumat, analisa data raya dan lain-lain di samping memiliki keupayaan tadbir urus sosial yang cemerlang serta kelestarian sumber dan alam sekitar.

‘WUJUD SIASI’ DAN DIMENSI KUASA

• Jika dikira dari tarikh penubuhan pada tahun 1997, usia ISMA kini telah mencecah 24 tahun. Selama tempoh tersebut, ISMA telah bergelumang di medan dakwah dan tarbiah, dan kini sudah sampai masanya ISMA mengorak langkah ke arena politik pula.

• Walaupun situasi politik hari ini tidak menjadikan ISMA terlalu tergesa-gesa untuk terlibat, namun ia adalah marhalah yang perlu kita lalui. Kita telah menyaksikan penglibatan yang tidak membahagiakan oleh kawan-kawan kita di kalangan gerakan-gerakan Islam di dalam dan luar negara.

• Tanggungjawab pemerintahan bukanlah sesuatu yang mudah, tambahan pula kita berada pada situasi dunia yang amat keliru dan mencabar. Sistem dunia seluruhnya tidak memihak kepada Islam. Kalau kita tidak cukup membuat persiapan, kita akan hanya mempamerkan model-model kegagalan berbanding kejayaan.

• Seperti kata pujangga, seribu langkah bermula dengan langkah yang pertama. Kita telah memulakan penglibatan kita di dalam arena politik sebelum ini dalam Pilihanraya Umum ke-13 dan kita akan meneruskan usaha ini dengan penglibatan yang lebih strategik pada masa yang akan datang. Misi kita pada fasa ini adalah bagi memastikan ‘wujud siasi’ (political existence) kita diterima, dan seterusnya mengambil posisi utama dalam percaturan politik negara sama ada disukai ataupun tidak oleh mana-mana pihak.

• Demikianlah bayangan corak kerja yang akan mewarnai aktivisme ISMA pada masa yang akan datang. Ia di luar rutin biasa ISMA sebelum ini dan melewati batasan usia.

• Ia bermula dengan kesedaran bahawa realiti dunia sedang berubah. Gerakan Islam akan memasuki fasa 100 tahun yang baharu yang memerlukan kepada tajdid. 100 tahun yang lalu adalah era kebangkitan (as-sohwah). Alhamdulillah, ia telah membawa kesedaran Islam sampai ke seluruh dunia. Namun ideanya masih belum lengkap, dan memerlukan banyak penambahbaikan untuk sampai ke destinasi.

• Dalam fasa akhir 100 tahun pertama ini, harakah Islamiah berhadapan dengan ujian kelayakan yang sebenar. Ujian dari segi keabsahan idea, keutuhan tanzim, kejelasan perancangan dan hala tuju, serta keampuhan mengharungi cabaran dan sebagainya.

• ‘Arab Spring’ dan ujian kuasa telah menjadi medan ujian (ikhtibar) yang sebenar terhadap keutuhan dan kebolehlaksanaan idea perubahan Islam. Hasil pemerhatian saya kepada apa yang berlaku, saya membuat kesimpulan bahawa harakah Islamiah rata-ratanya gagal melepasi ujian tersebut dengan selamat dan jayanya. Pengalaman menunjukkan lohong besar pada idea dan persediaan tanzim harakah untuk masuk fasa politik secara keseluruhan.

• Mereka gagal sepenuhnya dalam memahami konsep kuasa di fasa tamkin. Pemerintahan Islam tidak boleh bertahan hanya dengan berpegang kepada kuasa autoriti yang dimenangi melalui peti undi. Sebaliknya mereka mesti menguasai bidang pengaruh lain seperti media, ekonomi, hubungan antarabangsa dan sebagainya.

• Bahkan, kuasa politik ada pada hari ini – dalam sistem liberal demokratik – hanya terhad kepada memberikan khidmat kepada penguasaan kapitalis semata-mata. Harakah akan terus gagal jika tidak melakukan apa-apa perubahan yang strategik dan pendekatan terhadap kuasa mengikut dimensi yang sebenar.

• Bahkan dalam sesetengah kes, pengalaman ini telah mendedahkan sisi sebenar harakah yang selama ini dianggap sempurna dalam semua segi. Kadang-kala dilihat seolah-olah seperti pecah tembelang. Harakah bukan sahaja gagal dalam menangani cabaran luaran tetapi telah menjadi hancur dari dalam dan pecah retak seribu yang tak mungkin dicantum lagi.

• Selain itu, tidak kurang juga yang memilih jalan berdamai, mengalah dan akur dengan pilihan kehendak Barat – Zionis dan Kristian – dengan menjadi liberal, ‘moderate’ dan bersedia meleburkan diri menjadi sebahagian komuniti antarabangsa di bawah telunjuk order ‘Liberty, Equality, Fraternity’. Mereka tiba-tiba menyedari diri mereka kerdil, ibarat menduga lautan dalam tetapi hanya berbekalkan kail panjang sejengkal.

• Persoalan besar yang muncul berdasarkan dapatan pengalaman ini ialah bagaimana ISMA boleh meneruskan langkah untuk menghadapi 100 tahun yang baharu dalam situasi yang sangat menekan ini?

• Mengambil pengajaran dan iktibar daripada apa yang berlaku, ISMA telah membuat persiapan rapi secara menyeluruh dengan pakej kerja baharu yang menyeluruh melibatkan seluruh sektor kerja ISMA.

• ISMA tidak memilih jalan mengalah, sebaliknya akan tetap berpegang teguh dengan bai’ah tanpa mengubah atau mengganti apa-apa mafhum kesyumulan Islam, mufasolah (pemisahan sistem kehidupan secara mutlak) dan inqilab (perubahan sistem secara total). Keterbatasan usia, wang, tenaga dan upaya kita tidak menjadikan kita merasa kerdil, kerana motivasi dan aspirasi kita datang dari keimanan kita kepada Allah yang Maha Berkuasa.

• Kita mengambil sikap berani memasuki medan peperangan pertembungan peradaban, menolak total falsafah kekufuran yang menjadi asas peradaban barat dan mengemukakan peradaban Islam yang lebih mulia dan lebih tinggi sebagai alternatif. Ia adalah medan pertembungan yang sebenar.

Kita bersedia menawarkan satu sistem hidup baharu yang berdiri atas peradaban yang berbeza, yang akan memberikan manusia erti kehidupan yang sebenar dan kebahagiaan yang mereka dambakan.

• Dakwah di 100 tahun yang baharu tidak lagi berpada dengan sekadar retorik atau penyataan umum tanpa mengemukakan alternatif secara praktikal.

• Kita juga sering bercakap tentang acuan kita sendiri, tetapi tidak memperincikan apakah sebenarnya bentuk acuan kita itu. Kita juga bercakap tentang Islam yang syumul, tetapi tidak pernah mengemukakan apakah bentuk prototaip kepada kesyumulan itu dalam bentuk sistem yang lengkap sesuai dengan falsafah peradaban Islam.

• Oleh itu, ISMA tidak akan mengulangi kesilapan itu dan tidak akan hanya beretorik lagi. Sebaliknya, ISMA akan mengemukakan model sistem hidup yang lengkap dan menyeluruh secara terperinci berasaskan falsafah peradaban Islam yang kita telah bangunkan. Sistem hidup yang membebaskan mereka dari kongkongan Taghut dan mengangkat hakikat keinsanan mereka, memakmurkan muka bumi dan membawa mereka kepada kehidupan yang baik serta berbahagia di dunia dan juga di Akhirat.

Firman Allah:

وَلَقَدْ بَعَثْنَا فِي كُلِّ أُمَّةٍ رَّسُولًا أَنِ اعْبُدُوا اللَّهَ وَاجْتَنِبُوا الطَّاغُوتَ فَمِنْهُم مَّنْ هَدَى اللَّهُ وَمِنْهُم مَّنْ حَقَّتْ عَلَيْهِ الضَّلَالَةُ

Maksudnya: “Dan sesungguhnya Kami telah mengutus dalam kalangan tiap-tiap umat seorang Rasul (dengan memerintahkannya menyeru mereka): “Hendaklah kamu menyembah Allah dan jauhilah Taghut”. Maka di antara mereka (yang menerima seruan Rasul itu), ada yang diberi hidayah petunjuk oleh Allah dan ada pula yang berhak ditimpa kesesatan., (Surah An-Nahl: 36)

• Kita akan kemukakan sistem politik yang melindungi dan menjamin seluruh maslahah manusia, dengan tegas menolak pemusatan kuasa kepada mana-mana makhluk yang menindas, menyalahguna kuasa dan mengeksploitasi kepentingan awam untuk kepentingan peribadi dan keluarga.

• Sistem yang berasaskan bai’ah (kontrak atau perjanjian) di antara pemimpin dan umat mengikut syariat Allah. Rakyat memberikan ketaatan kepada pemimpin selama pemimpin menjalankan dan mengurus kepentingan awam mengikut syariat Allah SWT.

Firman Allah:
إِنَّ اللَّهَ يَأْمُرُكُمْ أَنْ تُؤَدُّوا الْأَمَانَاتِ إِلَى أَهْلِهَا وَإِذَا حَكَمْتُمْ بَيْنَ النَّاسِ أَنْ تَحْكُمُوا بِالْعَدْلِ

Maksudnya: “Sesungguhnya Allah menyuruh kamu supaya menyerahkan segala jenis amanah kepada ahlinya (yang berhak menerimanya), dan apabila kamu menjalankan hukum di antara manusia, (Allah menyuruh) kamu menghukum dengan adil.” (Surah An-Nisa’: 58)

• Sistem ekonomi yang kita impikan adalah suatu sistem berasaskan pertukaran yang bebas, perkongsian keuntungan yang adil, tiada pihak yang mengeksploitasi keterdesakan pihak lain. Sistem mata wang adalah milik awam yang tidak boleh dibolot oleh sesiapa dan tiada siapa boleh mengambil kesempatan atas perniagaan mata wang tersebut.

Firman Allah:
وَأَحَلَّ اللَّهُ الْبَيْعَ وَحَرَّمَ الرِّبَا ۚ فَمَنْ جَاءَهُ مَوْعِظَةٌ مِنْ رَبِّهِ فَانْتَهَىٰ فَلَهُ مَا سَلَفَ وَأَمْرُهُ إِلَى اللَّهِ ۖ وَمَنْ عَادَ فَأُولَٰئِكَ أَصْحَابُ النَّارِ ۖ هُمْ فِيهَا خَالِدُونَ

Maksudnya: “Allah telah menghalalkan jual beli dan mengharamkan riba. Oleh itu sesiapa yang telah sampai kepadanya peringatan (larangan) dari Tuhannya lalu ia berhenti (dari mengambil riba), maka apa yang telah diambilnya dahulu (sebelum pengharaman itu) adalah menjadi haknya, dan perkaranya terserahlah kepada Allah. Dan sesiapa yang mengulangi lagi (perbuatan mengambil riba itu) maka itulah ahli neraka, mereka kekal di dalamnya.” (Surah Al-Baqarah: 275)

• Sistem sosial yang kita impikan meletakkan semua manusia sama taraf kecuali berdasarkan ilmu dan ketakwaan mereka kepada Allah SWT. Tiada kasta, tiada beza warna kulit, tiada kelebihan berdasarkan keturunan, darah dan bahasa percakapan. Semua manusia sama, yang membezakan mereka hanyalah ilmu dan ketakwaan mereka di sisi Allah SWT.

Firman Allah:
يَا أَيُّهَا النَّاسُ إِنَّا خَلَقْنَاكُم مِّن ذَكَرٍ وَأُنثَىٰ وَجَعَلْنَاكُمْ شُعُوبًا وَقَبَائِلَ لِتَعَارَفُوا ۚ إِنَّ أَكْرَمَكُمْ عِندَ اللَّهِ أَتْقَاكُمْ

Maksudnya: “Wahai umat manusia, sesungguhnya Kami telah menciptakan kamu dari lelaki dan perempuan, dan Kami telah menjadikan kamu berbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain). Sesungguhnya semulia-mulia kamu di sisi Allah ialah orang yang lebih takwanya di antara kamu.” (Surah Al-Hujurat: 13)

Rasulullah SAW juga bersabda di dalam khutbahnya semasa Haji Wada’:

يَا أَيُّهَا النَّاسُ أَلَا إِنَّ رَبَّكُمْ وَاحِدٌ وَأَنَّ أَبَاكُمْ وَاحِدٌ لَا فَضْلَ لِعَرَبِيٍّ عَلَى عَجَمِيٍّ وَلَا لِعَجَمِيٍّ عَلَى عَرَبِيٍّ وَلَا لِأَسْوَدَ عَلَى أَحْمَرَ وَلَا لِأَحْمَرَ عَلَى أَسْوَدَ إِلَّا بِالتَّقْوَى

Maksudnya: “Wahai umat manusia! Ketahuilah bahawa Tuhan kamu adalah satu, dan bapa kamu adalah satu (Nabi Adam AS); dan tiada kelebihan orang Arab ke atas orang ‘ajam atau orang ‘ajam ke atas Arab, atau orang kulit hitam ke atas yang berkulit merah atau sebaliknya, kecuali menurut nilaian takwa,” (Hadith Riwayat Ahmad)

• Kita juga menyedari cabaran besar harakah Islamiyah di 100 tahun yang baharu ialah penyatuan amal Islami di peringkat global, mempertahankan dan menyuburkan idea kebangsaan Islam (wataniah Islamiyah) dan mewujudkan pelbagai projek koordinasi yang menyeluruh dalam segenap bidang strategik.

• Justeru, ISMA harus memikirkan strategi yang menyeluruh dalam pembangunan amal Islami di peringkat antarabangsa dan membina platform yang boleh membantu mereka dalam pembangunan negara sesuai dengan situasi negara masing-masing.

• Kita akan buktikan bahawa Islam dengan falsafah peradabannya yang tersendiri akan dapat melahirkan sistem hidup yang menyeluruh, mengangkat martabat keinsanan manusia, memberikan mereka hidup yang baik (tayyibah) dan menjamin kebahagiaan serta kejayaan di dunia dan Akhirat.

Firman Allah:
مَنْ عَمِلَ صَالِحًا مِّن ذَكَرٍ أَوْ أُنثَىٰ وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً وَلَنَجْزِيَنَّهُمْ أَجْرَهُم بِأَحْسَنِ مَا كَانُوا يَعْمَلُونَ (97)

Maksudnya: “Sesiapa yang beramal soleh, dari lelaki atau perempuan, sedang ia beriman, maka sesungguhnya Kami akan menghidupkan dia dengan kehidupan yang baik; dan sesungguhnya kami akan membalas mereka, dengan memberikan pahala yang lebih dari apa yang mereka telah kerjakan,” (Surah An-Nahl: 97)

• Peradaban berasaskan kebenaran, keadilan dan tanggungjawab akan memberikan kemerdekaan sebenar kepada manusia, mengangkat hakikat keinsanan dan menghalang wujudnya pemusatan kuasa pada seseorang individu kapitalis yang mengeksploitasi seluruh sistem hidup untuk menindas manusia lain demi kesenangan dirinya sendiri sahaja.

PERUBAHAN YANG PASTI, MASA HADAPAN DALAM GENGGAMAN

• Perubahan pasti akan berlaku dengan izin Allah, Insya-Allah. Kita akan terus bekerja ke arah perubahan tersebut. Kita perlu menyedarkan umat untuk berfikir dengan bersungguh-sungguh tentang realiti yang telah membawa mereka kepada kesengsaraan ini.

Firman Allah:

وَمَنْ أَعْرَضَ عَن ذِكْرِي فَإِنَّ لَهُ مَعِيشَةً ضَنكًا وَنَحْشُرُهُ يَوْمَ الْقِيَامَةِ أَعْمَىٰ

Maksudnya: “Dan sesiapa yang berpaling ingkar dari ingatan dan petunjukKu, maka sesungguhnya adalah baginya kehidupan yang sempit, dan Kami akan himpunkan dia pada hari kiamat dalam keadaan buta,”  (Surah Taha: 124)

• Mereka perlu faham bahawa nasib yang menimpa mereka pada hari ini adalah akibat tersalah memilih ‘arah kiblat’ dan mengabaikan peradaban sendiri.

• Semenjak kita merdeka sehingga ke hari ini, sebagai satu bangsa dan satu umat, kita seharusnya bertanya ke manakah hala tuju kehidupan kita ini? Ke manakah pemimpin-pemimpin politik yang berkeliaran ini ingin membawa kita?

• Adakah agenda yang ditawarkan oleh parti-parti yang ada akan membawa kita ke jalan hidup yang dikehendaki, menjamin kebahagiaan dan membawa kita ke mercu kejayaan yang diidam-idamkan?

• Atau mereka itu sebenarnya kosong, hanya mengeksploitasi kejahilan kita untuk kepentingan diri mereka sendiri dan kita kekal hidup dalam kesengsaraan dibuai janji-janji palsu?

• Kebanyakan parti-parti yang ada semuanya tidak memiliki agenda yang sebenar kecuali gula-gula untuk meraih undi dalam pilihan raya. Mereka kosong dan tidak kenal hakikat Tuhan. Orang yang tidak kenal Tuhan tidak tahu jalan menuju Tuhan. Orang yang tidak tahu jalan kebahagiaan tidak akan mampu membawa orang lain menuju kebahagiaan.

• Kita perlu bekerja keras memahamkan umat tentang agenda perubahan kita yang lengkap yang bakal merubah wajah negara Malaysia menjadi sebuah negara yang unggul, maju, berkuasa dan berdaulat. Kita akan menukar persepsi umum bahawa anglophile dan proksi penjajah sebenarnya yang retorik, palsu dan kosong.

• Mari kita berikrar dengan izin Allah SWT, 20 tahun lagi kita akan merealisasikan impian rakyat Malaysia untuk menjadi negara maju dengan acuan sendiri. Hanya kejujuran dan keikhlasan yang akan membawa kita kepada kejayaan.

Firman Allah:

يَا أَيُّهَا الَّذِينَ آمَنُوا اصْبِرُوا وَصَابِرُوا وَرَابِطُوا وَاتَّقُوا اللَّهَ لَعَلَّكُمْ تُفْلِحُونَ.

Maksudnya: “Wahai orang-orang yang beriman. Bersabarlah kamu (menghadapi segala kesukaran dalam mengerjakan perkara-perkara yang berkebajikan), dan kuatkanlah kesabaran kamu (lebih daripada kesabaran musuh, di medan perjuangan), dan bersedialah (dengan kekuatan pertahanan di daerah-daerah sempadan) serta bertakwalah kamu kepada Allah supaya, kamu berjaya (mencapai kemenangan),” (Surah Ali ‘Imran: 200)

• Nifak, kepalsuan dan ‘amalah (tali barut) akan membawa kita kepada kemusnahan. Allah berfirman di dalam Al-Quran tentang golongan ini:

يُخَادِعُونَ اللَّهَ وَالَّذِينَ آمَنُوا وَمَا يَخْدَعُونَ إِلَّا أَنفُسَهُمْ وَمَا يَشْعُرُونَ

Maksudnya: “Mereka hendak memperdayakan Allah dan orang-orang yang beriman, padahal mereka hanya memperdaya diri mereka sendiri, sedang mereka tidak menyedarinya,”  (Surah Al-Baqarah: 9)

CABARAN KITA

• Cabaran kita yang sebenar dan hakiki adalah untuk melihat sejauh mana kita sebagai kumpulan pengasas ini mampu menterjemah corak kerja baharu ISMA ini kepada kenyataan dan merealisasikan perancangan strategi yang lengkap ini kepada bentuk tindakan yang berkesinambungan dari generasi ke generasi.

• Sebahagian besar gerak kerja baharu yang akan kita lakukan, bukanlah kerja-kerja yang biasa kita lakukan. Ia adalah gerak kerja baharu yang memerlukan kemahiran-kemahiran baharu.

• Kita perlu melakukan perubahan atau anjakan paradigma yang sebenar dengan menghayati ciri-ciri prinsip dan tujuan besar di sebalik gagasan ini. Jika tidak berlaku anjakan paradigma yang hakiki dalam kita berurusan dengan perancangan strategi ini, kita akan kembali kepada titik asal, berputar pada rutin yang sama, dan hanya bertukar istilah dan slogan baharu semata-mata.

• Perancangan yang besar ini tanpa keimanan jiwa, kekuatan kehendak, kesetiaan kepada prinsip dan semangat sedia berkorban, ia akan menjadi seperti fatamorgana yang memberikan gambaran yang menjanjikan tetapi pada hakikatnya tidak ada apa-apa. “Yu’tika as-surah wa yamna’uka al-haqiqah”.

Firman Allah:
وَإِذِ ابْتَلَىٰ إِبْرَاهِيمَ رَبُّهُ بِكَلِمَاتٍ فَأَتَمَّهُنَّ قَالَ إِنِّي جَاعِلُكَ لِلنَّاسِ إِمَامًا قَالَ وَمِنْ ذُرِّيَّتِي قَالَ لَا يَنَالُ عَهْدِي الظَّالِمِينَ

“Dan ingatlah, ketika Tuhannya menguji Ibrahim dengan kalimah-kalimah, lalu Ibrahim menyempurnakannya. Allah berkata kepadanya, ‘Aku menjadikan engkau Imam kepada manusia seluruhnya.’ Berkata Nabi Ibrahim, ‘dan anak anak cucuku juga.’ Allah menjawab, ‘janjiku tidak termasuk mereka yang zalim.,” (Surah Al-Baqarah: 124)

• Ia adalah kalimah yang wajib kita sempurnakan. Apabila kita berjaya melaksanakan kalimah-kalimah ini, Insya Allah, Allah akan memberikan kita kemenangan dan melantik kita untuk menjadi pemimpin.

• Paradigma baru yang melihat dakwah dalam kerangka strategi yang luas dan terperinci, beranjak dari fasa dakwah dan tarbiah kepada agenda pembangunan umat, merekrut yang terbaik di kalangan umat pada posisi strategik, mampu memobilisasi sumber, mengisi jurang, mengemukakan solusi, menggarap sokongan masyarakat, membangunkan sistem, merubah status quo, menguasai paksi-paksi kuasa, dan memiliki keupayaan untuk menjaga keselamatan perancangan dan mempertahankan kemenangan.

• Akhir sekali, saya berharap wawasan dan gagasan besar ini menjadi tali yang mengikat kesatuan kita. Sifatnya yang terperinci dapat menghindar dari berlaku pemusatan kepada ijtihad individu atau kumpulan. Intima’ kita kepada Harakah adalah dalam kerangka strategi yang luas ini. Semua ahli dalam mana-mana agensi atau wajihah hendaklah jelas ketaatan dan intima’nya kepada kepimpinan Harakah, dan pegangannya kepada strategi dan hala tuju Harakah yang telah digariskan. Semua wadah dan agensi memainkan peranan masing-masing dalam kerangka strategi tersebut.

• Mudah-mudahan kita diberi taufik dan hidayah oleh Allah SWT serta disokong oleh kekuatanNya yang tidak terbatas.

Firman Allah:
يَا أَيُّهَا الَّذِينَ آمَنُوا إِنْ تَنْصُرُوا اللَّهَ يَنْصُرْكُمْ وَيُثَبِّتْ أَقْدَامَكُمْ

“Wahai orang-orang yang beriman, jika kamu menolong Allah, Allah akan menolong kamu dan menetapkan tapak-tapak kaki kamu,” (Surah Muhammad: 7)

أقول قولي هذا وأستغفر الله العظيم لي ولكم، والسلام عليكم ورحمة الله وبركاته.

“Melangkaui Keterbatasan, Menggenggam Masa Hadapan”

Ustaz Haji Abdullah Zaik bin Abdul Rahman, SMT
Amir Ikatan Muslimin Malaysia (ISMA)


Qatar tegur dasar Taliban larang wanita bekerja di Afghanistan

DOHA, 2 Jamadilakhir 1444H, Isnin – Qatar menyuarakan ‘kebimbangan melampau’ terhadap arahan pemerintah Taliban baru-baru ini, untuk melarang wanita bekerja.

Kementerian Luar dalam kenyataan pada Ahad menggesa pentadbiran Afghanistan mengkaji semula keputusan berkenaan.

“Kementerian menegaskan keperluan menghormati hak wanita untuk bekerja memandangkan kebebasan untuk memilih dan menerima pekerjaan adalah hak asasi manusia”, tegasnya.

Terdahulu, Taliban mengarahkan pertubuhan bukan kerajaan (NGO) tempatan dan asing menggantung perkhidmatan pekerja wanita selepas ‘aduan serius’ mengenai kod pakaian mereka.

Arahan itu mengancam untuk menggantung lesen operasi NGO yang gagal melaksanakan langkah berkenaan.

Tindakan itu mendapat kecaman segera daripada antarabangsa, dengan kerajaan dan pertubuhan memberi amaran mengenai kesan terhadap perkhidmatan kemanusiaan di negara yang jutaan orang bergantung kepada bantuan.

Qatar menjadi tuan rumah pejabat perwakilan untuk Taliban ketika perang pimpinan Amerika Syarikat (AS) di Afghanistan dan beperanan sebagai tempat rundingan damai sebelum kumpulan itu mengambil alih kuasa pada 2021. – Agensi


Status terkini Tabung Harapan tumpuan Dewan Rakyat hari ini

KUALA LUMPUR, 7 Muharram 1442H, Rabu – Isu status terkini Tabung Harapan yang diwujudkan oleh kerajaan Pakatan Harapan sebelum ini, antara perkara yang bakal dibangkitkan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, isu itu terkandung pada sesi Pertanyaan-pertanyaan Bagi Jawab Lisan yang diajukan Ahmad Fadhli Shaari (PAS-Pasir Mas) kepada Menteri Kewangan.

Ahmad Fadhli ingin tahu ke manakah wang itu disalurkan.

Dalam sesi sama, Datuk Azizah Mohd Dun (Bersatu-Beaufort) akan bertanya kepada Menteri Pengajian Tinggi mengenai status yuran pengajian semester Institusi Pengajian Tinggi (IPT) bagi penuntut IPT awam dan swasta yang terkesan akibat penularan pandemik COVID-19.

Azizah turut bertanyakan adakah kementerian mempunyai inisiatif berkaitan sistem pembelajaran dalam talian bagi pelajar IPT yang tinggal di luar bandar dan memerlukan capaian Internet.

Selain itu, Rubiah Wang (GPS-Kota Samarahan) bertanyakan kepada Menteri Komunikasi dan Multimedia mengenai langkah terkini kementerian dalam membasmi penyebaran maklumat tidak sahih dan palsu yang semakin meningkat sehingga boleh mengancam keselamatan negara dan perpaduan rakyat.

Usai sesi itu, Rang Undang-Undang Suruhanjaya Bebas Tatakelakuan Polis 2020 akan dikemukakan Kementerian Dalam Negeri untuk bacaan kali pertama.

Turut menarik perhatian ialah Rang Undang-undang Pengangkutan Jalan (Pindaan) 2020 bagi membolehkan hukuman lebih berat dikenakan kepada pemandu mabuk, yang akan dibentang untuk bacaan kali kedua dan dibahaskan oleh Ahli Parlimen, sebelum diputuskan sama ada diluluskan atau tidak.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


Kerajaan sedia nasihat Agong isytihar darurat di kawasan PRK, PRN

KUALA LUMPUR, 19 Rabiulawal 1442H, Khamis – Kerajaan sedia mempertimbangkan keperluan untuk menasihati Yang di-Pertuan Agong (YDPA) supaya mengisytiharkan darurat di kawasan Parlimen Batu Sapi dan Sarawak, jika ia perlu dilakukan.

Menteri di Jabatan Perdana Menteri (Parlimen dan Undang-Undang), Datuk Takiyuddin Hassan berkata, ia berikutan pilihan raya yang akan berlangsung dalam tempoh terdekat.

Beliau berkata, Agong memiliki kuasa yang jelas untuk mengisytiharkan proklamasi darurat di seluruh negara atau mana-mana bahagian berdasarkan Perkara 150 Perlembagaan Persekutuan.

“Baru-baru ini, seperti yang semua rakyat Malaysia maklum, kerajaan memberi nasihat kepada Yang di-Pertuan Agong supaya menggunakan Perkara 150 ke seluruh negara disebabkan lebih 20 alasan yang diputuskan Kabinet.

“Jika dirasakan perlu, kerajaan akan memikirkan (beri nasihat kepada Yang di-Pertuan Agong), kalau tidak keseluruhan (negara), atau mana-mana bahagian (kawasan tertentu untuk dilaksanakan darurat).

“Pokoknya, dari segi Perlembagaan, ia adalah dibolehkan,” katanya.

Beliau berkata demikian bagi menjawab soalan tambahan Hassan Abdul Karim (PH-Pasir Gudang) sama ada kerajaan bercadang menghadap Yang di-Pertuan Agong sekali lagi bagi mendapatkan perkenan isytihar darurat di kawasan tertentu bagi menangguhkan Pilihan Raya Kecil (PRK) Batu Sapi dan Pilihan Raya Negeri (PRN) Sarawak berikutan penularan COVID-19.

Sementara itu, menjawab soalan asal Lim Lip Eng (PH-Kepong) yang meminta kerajaan menyatakan kos disalurkan kepada Suruhanjaya Pilihan Raya (SPR) bagi PRN Sabah baru-baru ini, Takiyuddin berkata, ia membabitkan peruntukan sebanyak RM130 juta.

“Kos bagi pelaksanaan PRN Sabah oleh SPR adalah berjumlah RM130 juta yang merangkumi perolehan pembelian dan sewaan peralatan pilihan raya, keperluan peralatan dan sistem komunikasi dan teknologi (ICT), logistik, elaun petugas pilihan raya serta keperluan lain yang berkaitan.

“Perbelanjaan ini turut mengambil kira keperluan peralatan mengikut garis panduan pencegahan COVID-19,” katanya.


29 sungai dikenal pasti tercemar tahun lepas

KUALA LUMPUR, 24 Zulkaedah 1444H, Selasa – Sejumlah 29 atau empat peratus daripada 672 batang sungai dikenal pasti tercemar tahun lepas, kata Menteri Sumber Asli, Alam Sekitar dan Perubahan Iklim (NRECC), Nik Nazmi Nik Ahmad.

Beliau berkata data itu berdasarkan pemantauan Jabatan Alam Sekitar (JAS) yang mendapati Indeks Kualiti Air (IKA) bagi sungai-sungai berkenaan berada dalam kategori tercemar bagi tempoh itu.

“Dalam menangani isu pencemaran sungai-sungai ini, yang berpunca daripada aktiviti pembuangan sisa kimia, ladang ternakan haiwan dan perlombongan, kementerian melalui JAS telah mengambil pelbagai langkah termasuk di peringkat penguatkuasaan, perancangan dan kajian.

“Antara langkah yang dilaksanakan adalah mempertingkatkan penguatkuasaan bagi punca-punca pencemaran tertakluk di bawah Akta Kualiti Alam Sekeliling 1974 (Akta 127), memastikan projek-projek pembangunan berlandaskan EIA (penilaian impak alam sekitar), mengenal pasti lokasi aduan, dan operasi bersepadu dengan agensi-agensi penguatkuasaan,” katanya.

Beliau menjawab pertanyaan Datuk Seri Sh Mohmed Puzi Sh Ali (BN-Pekan) mengenai senarai terkini sungai tercemar di Malaysia dan sejauh manakah kementerian tegas dalam menangani isu pencemaran sungai dalam negara pada sesi soal jawab di Dewan Rakyat, hari ini.

Nik Nazmi berkata JAS akan menjalankan pengawasan kualiti air secara berterusan melalui Program Pengawasan Kualiti Alam Sekitar dan terdapat 30 stesen pengawasan automatik serta 1,353 stesen pengawasan manual bagi pemantauan kualiti air sungai di seluruh negara.

“Kementerian akan meningkatkan penggunaan data dan maklumat pengawasan kualiti air sungai untuk merancang dan menyusun strategi penguatkuasaan dalam memastikan isu ini dapat ditangani dengan berkesan dan keseimbangan sistem ekologi dapat dikekalkan.

“Selain itu, kementerian juga sedang menjalankan kajian bagi memperkenalkan pendekatan baharu untuk mengawal pencemaran sungai melalui kaedah Total Maximum Daily Load (TMDL),” katanya. -Bernama


Takiyuddin tawar diri letak jawatan?

BANGI, 19 Zulhijjah 1442H, Khamis – Datuk Seri Takiyuddin Hassan didakwa menawarkan diri untuk meletak jawatan sebagai Menteri di Jabatan Perdana Menteri (Parlimen dan Undang-Undang).

Menurut laporan Suara TV yang memetik sumber dalam PAS mendakwa, Takiyuddin yang juga Setiausaha Agung parti itu memaklumkan hasrat berkenaan kepada Presiden PAS, Datuk Seri Abdul Hadi Awang.

Bagaimanapun, beliau diminta merujuk keputusan untuk melepaskan jawatan itu kepada Perdana Menteri, Tan Sri Muhyiddin Yassin terlebih dahulu.

Dakwaan tindakan itu dipercayai susulan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan rasa amat dukacita terhadap pengumuman pembatalan Ordinan Darurat oleh Takiyuddin di Parlimen pada 26 Julai lalu, sedangkan Seri Paduka belum memperkenannya.

Istana Negara menerusi kenyataan Datuk Pengelola Bijaya Diraja, Datuk Indera Ahmad Fadil Shamsuddin berkata, Seri Paduka Baginda turut menegaskan bahawa kenyataan Yang Berhormat Menteri di Parlimen adalah tidak tepat dan telah mengelirukan Ahli-Ahli Dewan Rakyat.

“Seri Paduka Baginda turut menegaskan bahawa permohonan pembatalan semua Ordinan Darurat berkuat kuasa 21 Julai telah dilakukan secara tergesa-gesa tanpa pembentangan di Parlimen dan kenyataan yang bercanggah serta mengelirukan di Parlimen.

“… dan kenyataan yang bercanggah serta mengelirukan di Parlimen bukan sahaja gagal menghormati prinsip kedaulatan undang-undang yang terkandung dalam Rukun Negara, malah telah membelakangi fungsi dan kuasa Seri Paduka Baginda selaku ketua utama negara seperti yang termaktub di dalam Perlembagaan Persekutuan,” katanya.


Gerakan mogok ke sekolah menangguk di air keruh

BANGI, 22 Ramadan 1442H, Selasa – Nationwide School Walkout Day (NWSD) Alliance sengaja menangguk di air keruh apabila meminta pelajar dan guru membantah budaya rogol dan gangguan seksual dengan tidak hadir ke sekolah selama sehari.

Setiausaha Agung BERJASA, Ir Ts Muhammad Lukman Al Hakim Mohamad berkata, semua orang patut menentang gangguan seksual di sekolah – tetapi bukan dengan cara ponteng.

Walhal, sekolah menjadi tempat paling selamat untuk anak-anak dididik dan berkembang menjadi insan berguna kepada agama, bangsa dan negara.

“Malangnya, kempen yang menggunakan slogan yang tepat ini disalah guna dan diperkudakan oleh media dan NGO liberal untuk memenangkan agenda jahat mereka.

“Salah satu pihak yang menangguk di air keruh ialah NWSD Alliance yang melancarkan kempen bagi para pelajar sekolah ponteng sebagai solidariti menentang gangguan seksual di sekolah,” katanya.

Terdahulu, NSWD Alliance meminta pelajar dan guru membantah budaya rogol dan gangguan seksual dengan tidak hadir ke sekolah selama sehari sama ada pada 6 atau 7 Mei.

Permintaan itu kononnya sebagai sebahagian daripada kempen #MakeSchoolASaferPlace.

“Sebagai bantahan melalui satu peristiwa terbaharu #MakeSchoolASaferPlace, kami menganjurkan #NationalSchoolWalkoutDay (NSWD) untuk menuntut perubahan di sekolah,” dakwanya.


Kenapa masa semakin singkat?

1. DALAM sebuah hadis, Rasulullah ﷺ mengingatkan kepada kita bahawa apabila semakin dekat hari kiamat nanti, manusia akan merasakan masa semakin singkat. Sabda Rasulullah:

لا تَقُومُ السَّاعَةُ حَتَّى يَتَقَارَبَ الزَّمَانُ فَتَكُونَ السَّنَةُ كَالشَّهْرِ

“Tidak akan terjadi hari kiamat sehinggalah masa semakin singkat, (Manusia akan merasakan) Masa setahun jadi seperti sebulan sahaja.” (HR al-Bukhari)

2. Ketika menghuraikan hadis ini, al-Imam Ibn Hajar menyatakan bahawa di akhir zaman itu manusia akan merasakan masa akan semakin singkat. Ini berlaku kerana hilangnya keberkatan masa.

3. Pandangan yang sama turut dinyatakan oleh al-Imam al-Nawawi. Kata al-Nawawi:

الْمُرَادُ بِقِصَرِهِ عَدَمُ الْبَرَكَةِ فِيهِ

“Dan yang dimaksudkan dengan singkatnya masa itu adalah disebabkan kerana hilangnya keberkatan masa.”

4. Perhatikan bagaimana para sarjana terdahulu menghasilkan karya yang sukar untuk dihasilkan oleh generasi pada hari ini. Sebagai contoh apa yang dilakukan oleh al-Imam al-Nawawi. Menurut Ibn al-Attar, al-Imam al-Nawawi meninggal pada usia 45 tahun (Tuhfah al-Talibin, 43). Walaupun melalui usia yang singkat, beliau meninggalkan karya yang tidak terhitung.

Dr. Khalid Abu Syadi menyebutkan bahawa sekiranya dibahagikan usia hidup al-Nawawi dengan jumlah karyanya, kita akan dapati seolah al-Nawawi mengarang setiap hari sebanyak empat helaian kertas. (Sibaq Nahw al-Jinan, 23).

5. Menurut al-Khatib al-Baghdadi pula, al-Imam Ibn Jarir al-Tabari (M310H) menulis setiap hari sebanyak 40 helaian kertas. Dr. Abu Syadi menjelaskan bahawa, sekiranya dikira usia al-Imam al-Tabari dengan tabiat penulisan beliau setiap hari ini, penulisan beliau mencapai bilangan hampir 584,000 helaian penulisan yang dihasilkan.

6. Seakan-akan keberkatan masa itu sentiasa mengiringi mereka sehingga mereka menghasilkan sesuatu yang sukar untuk dilakukan oleh orang lain. Sedangkan kita dan mereka telah dikurniakan dengan tempoh masa yang sama. Bumi tidak pernah berputar lebih perlahan ketika mereka menulis. Tetapi karya yang dihasilkan seakan-akan masa yang dilimpahkan buat mereka lebih banyak dari kita.

Semoga Allah membimbing kita.

Dr. Ahmad Sanusi Azmi


Kaji semula pemberian pencen Allahyarham Adib

Oleh Zuhayati Yazid

BANGI, 4 Rabiulawal 1443H, Isnin – Pemberian pencen kepada keluarga Allahyarham Muhammad Adib Mohd Kassim perlu dikaji semula berikutan terlalu kecil dan tidak sesuai.

Ini memandangkan Allahyarham terkorban ketika menjalankan tugas, apatah lagi membabitkan maruah dan integriti penjawat awam.

Mengakui jumlahnya diberi berdasarkan tempoh bekerja, namun Presiden Parti BERJASA, Zamani Ibrahim berkata, pembayaran pencen sebanyak RM300 dilihat tidak memadai dan terlalu kecil.

“Sebagai kerajaan, kena ada pembelaan sewajarnya dan mengikut maklumat yang kita tahu arwah hanya diberikan pencen RM300 sebulan disebabkan baru bekerja.

“Bagi saya, kerajaan perlu melihat semula ruang yang boleh dibantu. Sebab ada kes penjawat awam meninggal dunia waktu bertugas, diberikan keistimewaan seperti pampasan tinggi,” katanya.

Tambahan pula, kes Muhammad Adib ini bukan isu individu, tetapi membabitkan penjawat awam yang terkorban ketika menjalankan tugas.

Justeru, beliau berharap keluarga Allahyarham Muhammad Adib terus diberikan perhatian dan bantuan secepat mungkin tanpa ada alasan untuk menangguhkannya.

“Kita minta kerajaan melihat semula kes itu sama ada membuka kertas siasatan dan membawanya ke muka pengadilan sekali lagi untuk mendapatkan punca sebenar kematian,” katanya.

Terbaharu, Perdana Menteri, Datuk Seri Ismail Sabri Yaakob memutuskan untuk mewujudkan satu jawatankuasa khas bagi memastikan siasatan menyeluruh, telus dan pembelaan sewajarnya terhadap kes kematian berkenaan.

Jawatankuasa yang dipersetujui oleh Jemaah Menteri ini akan diberi tempoh selama enam bulan bagi memperoleh dapatan dan cadangan yang akan dibentangkan di dalam mesyuarat Kabinet untuk tindakan susulan.

Allahyarham Muhammad Adib yang parah dipukul ketika insiden di Kuil Sri Maha Mariamman di Subang Jaya menghembus nafas terakhir di Institut Jantung Negara pada 17 Disember 2018 selepas 21 hari menerima rawatan.

Bagaimanapun punca kematiannya dipertikaikan sama ada akibat diserang atau kerana kemalangan.


Varian Omicron mudah berjangkit, tapi mungkin tak seteruk Delta: Saintis AS

LONDON, 3 Jamadilawal 1443H, Rabu – Saintis Kanan Amerika Syarikat (AS) berpandangan varian Omicron yang dikesan awal di Afrika Selatan tidak seteruk varian sebelumnya.

Pengarah Institut Alergi dan Penyakit Berjangkit Nasional (NIAID), Dr Anthony Fauci berkata, varian terbaharu itu ‘lebih mudah berjangkit’ berbanding Delta, yang kini menjadi strain paling dominan di seluruh dunia, selain data epidemiologi terkumpul menunjukkan jangkitan semula lebih tinggi dengan Omicron.

Namun, varian Omicron mungkin lebih sederhana, tetapi tahap keseriusannya hanya boleh dinilai selepas beberapa minggu.

“Keputusan eksperimen makmal yang menguji kesan antibodi daripada vaksin terhadap Omicron akan diperoleh dalam tempoh beberapa hari atau minggu akan datang,” katanya.

Malah tahap keseriusan penyakit yang dicetuskan Omicron, hampir pasti lebih ringan berbanding Delta’.

“Ada yang berpandangan yang ia mungkin tidak kritikal kerana jika dilihat jumlah kes di Afrika Selatan nisbah antara jumlah jangkitan dan kemasukan ke hospital dilihat lebih rendah berbanding Delta,” katanya.

Bagaimanapun Fauci menegaskan, adalah penting untuk tidak terlalu berlebihan dalam menilai data itu kerana populasi yang diteliti membabitkan golongan muda yang lebih cenderung untuk tidak dimasukkan ke hospital.

“Saya tidak rasa varian ini akan membawa kepada situasi terburuk, namun apa saja boleh berlaku,” katanya.

Meskipun varian Omicron belum dikaitkan dengan sebarang kes kematian, saintis itu melahirkan kebimbangan dengan varian berkenaan yang boleh menyerang sel. – Agensi


PRK Batu Sapi, PRN Sarawak tidak dapat dielak: Muhyiddin

KUALA LUMPUR, 14 Rabiulawal 1442H, Sabtu – Tan Sri Muhyiddin Yassin berkata, Pilihan Raya Kecil (PRK) Parlimen Batu Sapi pada 5 Disember ini dan Pilihan Raya Negeri Sarawak yang berkemungkinan diadakan pada bila-bila masa, tidak dapat dielakkan kecuali jika darurat diisytiharkan di Batu Sapi dan Sarawak.

Meskipun khuatir dengan peningkatan kes COVID-19 ketika ini, perdana menteri berkata, PRK Batu Sapi itu mesti diadakan dalam tempoh 60 hari selepas terdapat kekosongan bagi sesuatu kerusi Parlimen selari Fasal 1 Perkara 54 Perlembagaan Persekutuan.

Jelasnya, Fasal 4 Perkara 21 Perlembagaan Negeri Sarawak juga memperuntukkan pilihan raya negeri hendaklah diadakan dalam tempoh 60 hari dari tarikh pembubaran Dewan Undangan Negeri.

“Tetapi apa boleh buat kerana itu adalah kehendak dalam Perlembagaan Persekutuan maka kita terpaksa mengadakan pilihan raya.

“Kecuali jika darurat diisytiharkan di bawah Perkara 150 Perlembagaan Persekutuan di Batu Sapi dan Sarawak, bolehlah kita tangguhkan dahulu kedua-dua pilihan raya ini sehingga COVID-19 berakhir,” katanya dalam perutusan khas mengenai situasi semasa COVID-19 yang disiarkan di stesen-stesen televisyen tempatan.

Muhyiddin berpandangan berdasarkan situasi semasa COVID-19, pilihan raya tidak sepatutnya diadakan langsung pada masa ini.

Malah katanya, dalam Sidang Khas Majlis Keselamatan Negara (MKN) yang dipengerusikannya hari ini, Setiausaha Suruhanjaya Pilihan Raya (SPR) Ikmalrudin Ishak memaklumkan ramai petugas pilihan raya menyatakan rasa bimbang untuk bertugas di PRK Batu Sapi nanti kerana takut terkena jangkitan COVID-19.

Beliau berkata, Ketua Pengarah Kesihatan, Tan Sri Dr Noor Hisham Abdullah juga menyatakan kebimbangan berhubung keadaan di kawasan-kawasan pedalaman negeri Sarawak yang tidak mempunyai kemudahan kesihatan yang lengkap bagi menampung kemungkinan peningkatan kes positif COVID-19 sekiranya PRN Sarawak terpaksa diadakan.

“Keupayaan frontliners dan logistik kesihatan juga akan menjadi semakin terkekang dengan keadaan geografi negeri Sarawak yang luas dan sesetengah kawasan amat sukar untuk diakses.

“Ini tidak mengambil kira kos tambahan yang akan ditanggung oleh kerajaan dan kos ke atas ekonomi jika penularan jangkitan COVID-19 berlaku dengan mendadak selepas pilihan raya,” tambahnya.

Muhyiddin berkata, ada pihak mencadangkan supaya prosedur operasi standard (SOP) pilihan raya diperketatkan, namun beliau memahami terdapat banyak kekangan yang dihadapi SPR untuk menggubal SOP yang benar-benar berkesan dalam memastikan tiada jangkitan langsung semasa pilihan raya diadakan.

Menurut Muhyiddin, antaranya ialah kekangan untuk menghalang pergerakan pengundi di kawasan merah seperti di Batu Sapi untuk menunaikan hak mengundi.

Beliau berkata, pergerakan pengundi dari kawasan merah ke kawasan hijau juga tidak dapat dihalang.

Sebagai contoh katanya, penduduk di Kuching, Sarawak yang merupakan kawasan merah dengan mencatatkan lebih 70 kes COVID-19, tidak dibenarkan keluar dari daerah berikutan Perintah Kawalan Pergerakan Bersyarat bagi membendung penularan kes ke daerah lain berstatus hijau.

“Tetapi jika pilihan raya terpaksa diadakan, kita tidak boleh menghalang penduduk di Kuching yang mengundi di Samarahan, Sri Aman, Miri, Bintulu dan lain-lain daerah untuk keluar mengundi.

“Begitu juga pengundi Sarawak yang tinggal di Sabah, Selangor, Kuala Lumpur, Negeri Sembilan dan lain-lain negeri yang mencatatkan kes-kes COVID-19 yang tinggi. Kerajaan Persekutuan dan Kerajaan Negeri tidak boleh menghalang mereka pulang mengundi kerana itu adalah hak mereka di bawah Perlembagaan,” katanya.

Justeru, jika pilihan raya tidak dapat ditangguhkan atas apa-apa sebab sekalipun, Muhyiddin merayu supaya penduduk di Batu Sapi dan Sarawak berhati-hati dan menjaga diri serta mematuhi SOP dengan penuh berdisiplin apabila pilihan raya diadakan.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sebelum ini bertitah tiada keperluan untuk darurat diisytiharkan di negara ini, serta merasakan kerajaan sekarang telah berjaya menangani wabak COVID-19 ini dengan baik dan berkesan. – Bernama


PBB gesa Taliban tarik balik dasar ke atas wanita Afghanistan

KABUL, 15 Jamadilakhir 1444H, Ahad – Pertubuhan Bangsa-Bangsa Bersatu (PBB) mengadakan perbincangan dengan Menteri Pengajian Tinggi Afghanistan berhubung larangan ke atas pelajar perempuan menghadiri kuliah di universiti.

Utusan PBB di Afghanistan, Markus Potzel menjadi wakil di peringkat antarabangsa yang pertama mengadakan pertemuan dengan pentadbiran Taliban sejak kerajaan itu memperkenalkan polisi baharunya, bulan lalu.

Dalam perbincangan berkenaan, Potzel menggesa larangan itu ditarik balik kerana dibimbangi Afghanistan akan berdepan krisis baharu yang serius sekiranya kekal dengan pendirian terbabit.

“Larangan Taliban ke atas pendidikan wanita dan larangan wanita bekerja dengan NGO akan membahayakan semua rakyat Afghanistan,” katanya.

Bagaimanapun, Menteri Pengajian Tinggi Taliban, Nida Mohammad Nadim mempertahankan dasar terbabit dan menyifatkan polisi itu diperkenalkan bagi mengelak percampuran jantina di universiti, berikutan beberapa sukatan yang diajar didakwa melanggar prinsip Islam.

Seminggu kemudian, Taliban sekali lagi mencetus kemarahan antarabangsa apabila mengarahkan pertubuhan bukan kerajaan (NGO) tempatan dan asing menggantung perkhidmatan pekerja wanita selepas ‘aduan serius’ mengenai kod pakaian mereka.

Bagaimanapun, Mohammad Nadim menjelaskan kementeriannya sedang berusaha untuk membawa pembangunan dan membuat penambahbaikan kepada rakyat Afghanistan dengan memberi perlindungan nilai-nilai Islam.

Katanya, Taliban tidak akan mengalah sebaliknya akan terus mempertahankan pendirian yang dibuat bagi mengekalkan prinsip Islam.

Dalam pertemuan berkenaan, Potzel turut mengadakan perbincangan dengan Menteri Ekonomi, Qari Mohammed Hanif yang mengeluarkan larangan supaya NGO menggantung perkhidmatan pekerja wanita.

Pada 20 Disember lalu, pihak berkuasa Taliban mengarahkan universiti awam dan swasta melarang pelajar perempuan menghadiri kuliah berkuatkuasa serta merta sehingga diberitahu kelak.

Larangan berkenaan mencetuskan kemarahan masyarakat antarabangsa yang majoriti negara Islam termasuk Arab Saudi, Qatar dan Turkiye. – Agensi

Pautan berkaitan;


Raja Salman dikejarkan ke hospital

RIYADH, 28 Zulkaedah 1441H, Isnin – Penjaga dua masjid suci, Raja Salman bin Abdulaziz dari Arab Saudi dilaporkan, dimasukkan ke hospital Pakar Raja Faisal di ibu kota Riyadh untuk pemeriksaan perubatan, lapor agensi berita negara (SPA) awal pagi, hari ini.

Raja Salman, yang memerintah negara pengeksport minyak terbesar di dunia itu dipercayai dimasukkan ke hospital akibat radang pundi hempedu.

Bagaimanapun, tiada makluman lebih lanjut dilaporkan.

Raja Salman menghabiskan lebih dua tahun setengah sebagai Putera Mahkota Arab Saudi dan Timbalan Perdana Menteri dari Jun 2012 sebelum menjadi raja.

Beliau juga pernah bertugas sebagai Gabenor Wilayah Riyadh selama lebih daripada 50 tahun.

Manakala anaknya, Putera Mahkota yang berusia 34 tahun, Mohammed bin Salman (MBS), adalah penguasa de facto dan telah memperkenalkan sejumlah reformasi untuk mengubah ekonomi kerajaan sekali gus mengakhiri kebergantungannya pada minyak. – Agensi


SPRM tahan guru besar wanita kerana salah guna kedudukan

ALOR SETAR, 16 Safar 1444H, Selasa – Seorang guru besar wanita di sebuah sekolah kebangsaan pendidikan khas ditahan kerana dipercayai menyalahgunakan kedudukan dengan membeli barangan sekolah melalui dua syarikat milik anaknya pada 2019 hingga tahun lepas.

Sumber Suruhanjaya Pencegahan Rasuah Malaysia (SPRM) Kedah berkata wanita berusia 58 tahun itu ditahan ketika hadir memberi keterangan di Pejabat SPRM Sungai Petani.

Katanya, wanita itu dipercayai telah menyalahgunakan kedudukan dengan melakukan pembelian barangan sekolah bernilai RM22,646 melalui dua syarikat didaftar atas nama dua anaknya masing-masing berusia 31 dan 33 tahun.

Katanya, suspek wanita itu dilepaskan dengan jaminan SPRM sebanyak RM10,000 tanpa deposit kerana perlu menjaga suaminya yang sedang uzur di rumahnya.

Sementara itu, Pengarah SPRM Kedah, Datuk Shaharom Nizam Abd Manap, ketika dihubungi, mengesahkan mengenai tangkapan itu dan memberitahu kes disiasat mengikut Akta SPRM 2009. – Bernama


Risiko virus cacar monyet tersebar ke Malaysia rendah: KP Kesihatan

KUALA LUMPUR, 20 Syawal 1443H, Sabtu – Risiko virus cacar monyet tersebar ke Malaysia adalah rendah kecuali sekiranya terdapat sejarah bersentuhan dengan haiwan dijangkiti ataupun kontak langsung dengan pesakit wabak itu.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan kemungkinan transmisi jangkitan dari manusia ke manusia adalah terhad.

Beliau bagaimanapun berkata Kementerian Kesihatan (KKM) akan memantau perkembangan situasi virus itu melalui laporan dikeluarkan Pertubuhan Kesihatan Sedunia (WHO) dan melakukan pemantauan kes disyaki cacar monyet di Malaysia di semua pintu masuk antarabangsa.

Beliau juga menasihatkan pengembara ke kawasan yang terdapat kejadian cacar monyet di Afrika Tengah dan Afrika Barat serta negara yang sedang mengalami wabak penyakit itu agar mengambil langkah berwaspada.

“Mengekalkan kebersihan diri yang tinggi termasuk mencuci tangan dengan kerap selepas pergi ke tandas atau apabila tangan kotor. Mengelak sentuhan langsung dengan luka pada mereka yang dijangkiti sama ada manusia mahupun haiwan serta objek yang mungkin tercemar dengan cecair tubuh kes seperti pakaian kotor yang digunakan orang dijangkiti.

“Mengelakkan daripada bersentuhan dengan haiwan liar atau memakan dagingnya,” kata Dr Noor Hisham.

Bagi pengembara yang tiba di negara ini dari kawasan terdapat jangkitan wabak cacar monyet dan mengalami gejala penyakit itu dalam tempoh tiga minggu selepas meninggalkan kawasan tersebut, beliau menasihatkan supaya mereka segera mendapatkan rawatan di fasiliti kesihatan berhampiran.

“Maklumkan kepada doktor mengenai sejarah perjalanan tersebut. Elakkan daripada kontak langsung dengan individu lain dan lakukan pengasingan diri selama sekurang-kurangnya 21 hari bagi memastikan ruam makulopapular kering sepenuhnya,” katanya.

Beliau berkata cacar monyet ini disebabkan oleh jangkitan orthopoxviruses dan virus ini ditularkan kepada manusia melalui gigitan atau sentuhan langsung dengan darah binatang atau cecair badan dan luka haiwan yang dijangkiti.

Katanya virus ini juga boleh disebarkan melalui titisan sekresi pernafasan dan juga boleh menular melalui kontak langsung dengan cecair daripada ruam makulopapular di badan orang yang dijangkiti atau dengan objek yang tercemar virus, seperti tempat tidur atau pakaian.

“Tempoh inkubasi biasanya antara enam hingga 21 hari. Pesakit akan mengalami gejala selama dua hingga empat minggu,” katanya.

Beliau juga berkata pada masa ini, Institut Penyelidikan Perubatan dan Makmal Kesihatan Awam Kebangsaan mempunyai kapasiti menjalankan ujian pengesanan virus penyebab cacar monyet dalam kalangan manusia.

“Makmal Kesihatan Awam Veterinar dan makmal Jabatan Perlindungan Hidupan Liar dan Taman Negara Semenanjung Malaysia (Perhilitan) juga mempunyai kemampuan untuk menjalankan pengujian mengesan orthopoxviruses dalam kalangan haiwan.

“KKM sentiasa bekerjasama rapat dengan Jabatan Perkhidmatan Kuarantin Dan Pemeriksaan Malaysia (MAQIS) dan Perhilitan bagi memantau kejadian cacar monyet dalam kalangan haiwan liar termasuk yang diimport dari Afrika dan Benua Eropah,” katanya.

Dalam pada itu, KKM menyeru orang ramai segera mendapatkan rawatan sekiranya mengalami gejala jangkitan penyakit itu supaya tindakan pengasingan dapat segera dilakukan serta pengesanan dan kuarantin kontak dilaksanakan bagi mengekang penularan cacar monyet.

“KKM akan memaklumkan situasi jangkitan cacar monyet dari semasa ke semasa,” kata Dr Noor Hisham selain menambah KKM menyediakan soalan lazim mengenai jangkitan penyakit itu yang boleh dimuat turun menerusi Facebook CPRC Kebangsaan.

Dilaporkan sehingga semalam, lebih 100 kes dikesan dijangkiti cacar monyet membabitkan beberapa negara di Benua Eropah, Benua Amerika dan Australia dan kebanyakan kes jangkitan virus itu tidak melaporkan sejarah perjalanan ke negara yang diketahui endemik penyakit itu. – Bernama